Diari Oficial de la Generalitat Valenciana


Sumari del DOGV 5529, del 07-06-2007 (2007/7344)

RESOLUCIÓ de 8 de maig de 2007, de la Direcció General de Treball i Seguretat Laboral, per la qual es disposa el registre i la publicació del I Conveni Col·lectiu per a Entitats de Caràcter Social de la Comunitat Valenciana (codi 8000705).
-----------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5529

Data del DOGV
:   07-06-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/7344


Data del document
:   08-05-2007

Organisme emissor
:   Conselleria d'Economia, Hisenda i Ocupació

Tipus de document
:   Resolució

Anàlisi jurídica

 Descriptors 

:   * conveni col·lectiu
    * sindicat

RESOLUCIÓ de 8 de maig de 2007, de la Direcció General de Treball i Seguretat Laboral, per la qual es disposa el registre i la publicació del I Conveni Col·lectiu per a Entitats de Caràcter Social de la Comunitat Valenciana (codi 8000705). [2007/7344]  
Vist el text del I Conveni Col·lectiu per a Entitats de Caràcter Social de la Comunitat Valenciana, subscrit per la Comissió Negociadora en data 2 d'abril de 2007, que està integrada, de part empresarial, per representants de l'Agrupació d'Entitats Socials de la Comunitat Valenciana, i de part dels treballadors, per representants dels sindicats CCOO i UGT, i de conformitat amb el que disposa l'article 90, apartats 2 i 3 del Reial Decret Legislatiu 1/1995, de 24 de març, Text Refós de la Llei de l'Estatut dels Treballadors, i els articles 2, 3 i 6 del Reial Decret 1040/1981, de 22 de maig, sobre Registre i Depòsit de Convenis Col·lectius de Treball, esta Direcció General de Treball i Seguretat Laboral, d'acord amb les competències que té transferides segons Reial Decret 4105/82, de 29 de desembre, acorda  
Primer  
Ordenar la inscripció en el Registre de Convenis Col·lectius de Treball d'esta direcció general, amb notificació a la Comissió Negociadora, i el dipòsit del text original del conveni.  
Segon  
Disposar la seua publicació en el Diari Oficial de la Comunitat Valenciana.  
València, 8 de maig de 2007. El director general de Treball i Seguretat Laboral: Román Ceballos Sancho.  
I CONVENI COL·LECTIU PER A ENTITATS DE CARÀCTER SOCIAL EN LA COMUNITAT VALENCIANA  
Capítol I  
Condicions generals  
El present conveni col·lectiu és promogut per l'Agrupació d'Entitats Socials de la Comunitat Valenciana i els sindicats CCOO i UGT.  
El present conveni establix les condicions mínimes i obligatòries per a articular espais laborals de trobada sobre el respecte als Drets Humans, que generen la concreció real de la qualitat laboral en l'àmbit de les fundacions i associacions del Tercer Sector.  
Article 1. Àmbit d'aplicació  
El present conveni col·lectiu, s'aplicarà per a totes les entitats i organitzacions sense ànim de lucre, que:  
1. Estiguen inscrites en els registres públics d'associacions o entitats del voluntariat o d'associacions juvenils que legalment corresponguen o en aquells que els substituïsquen segons determine la legislació vigent.  
2. Tinguen com a objectius, en tot o en part, la cooperació al desenvolupament o la millora de les condicions de vida de col·lectius en risc d'exclusió social o de col·lectius de joves.  
3. Realitzen les activitats que es detallen a la Comunitat Valenciana   
Es consideren, per tant, incloses en el seu àmbit d'aplicació:  
El Consell de la Joventut de la Comunitat Valenciana i les entitats i Consells Territorials que l'integren excepte el personal que depenga en la seua relació laboral de qualsevol administració pública.   
Les entitats l'activitat de les quals siga l'atenció, l'acolliment i/o la integració de les persones immigrades.  
Aquelles que atenguen col·lectius amb risc o circumstàncies d'exclusió social, víctimes de violència o qualsevol vulneració dels drets fonamentals.   
Les dedicades a les activitats del Voluntariat Social.  
Les dedicades a la Cooperació Internacional al Desenvolupament i d'ajuda humanitària.  
Article 2. Clàusula de no aplicació   
A. Queden excloses de l'aplicació del present conveni, les activitats que exercisquen les entitats o associacions de caràcter cultural, i aquelles activitats que estan recollides i per tant s'apliquen, en les clàusules d'àmbit funcional dels convenis següents:   
1. Conveni Col·lectiu de residències per a la tercera edat, centres de dia, residències maternoinfantils i servici d'ajuda a domicili de titularitat publica, a la Comunitat Valenciana per als anys 2003, 2004, 2005 i 2006.  
2. V Conveni Col·lectiu laboral per al sector privat de residències per a la tercera edat a la Comunitat Valenciana.  
3. II Conveni Col·lectiu per a entitats d'atenció especialitzada en l'àmbit de la Família, Infància i Joventut a la Comunitat Valenciana.  
4. IV Conveni Col·lectiu laboral autonòmic de centres i servicis d'atenció a persones discapacitades de la Comunitat Valenciana.   
En el cas que en alguna o algunes de les entitats definides en l'article 1r, es realitzen activitats diferents, únicament se'ls aplicarà el present conveni a les activitats no enquadrades en els convenis ressenyats en este article.   
B. Igualment queden excloses de la seua aplicació aquelles persones que:  
a. Per raó del seu exercici professional lliure, concerten treballs, estudis o col·laboracions amb les entitats incloses en l'àmbit funcional del present conveni i/o mantinguen relació d'arrendament de servicis amb aquelles.  
b. Presten col·laboració voluntària i no retribuïda en el marc i en les condicions establides en la Llei del Voluntariat de la Comunitat Valenciana.   
c. Es regisquen per l'Estatut del Cooperant (Reial Decret 519/2006 de 28 d'abril) o la norma que el substituïsca durant el temps en què tinguen la condició de cooperant excepte en les situacions determinades en el reial decret mencionat.  
Article 3. Àmbit territorial  
El present conveni col·lectiu s'aplicarà obligatòriament en l'àmbit de la Comunitat Valenciana.  
Es regirà per este conveni el personal laboral inclòs en el seu àmbit territorial d'aplicació, que es trobe previst en l'article 4 del conveni.   
Article 4. Àmbit personal  
Este conveni s'aplicarà a tots els treballadors i treballadores, siga quina siga la forma de contractació, i siga quina siga la seua data d'ingrés, que presten servicis en les entitats sense ànim de lucre incloses en l'àmbit funcional d'este conveni, que exercisquen les activitats que recull.  
Serà d'obligada aplicació al personal fix, a l'eventual, al que preste els seus servicis en l'actualitat i al que puga ingressar en el futur i tindrà el caràcter de mínims garantits.  
Article 5. Garantia ad personam  
Les condicions més beneficioses que estiguen percebent els treballadors i les treballadores amb anterioritat, comparades amb les que es puguen establir en el present conveni, seran respectades en la seua integritat, i no podran ser absorbibles ni compensables, i se'ls aplicarà els increments percentuals que experimenten les taules salarials vigents del present conveni col·lectiu. En tot cas es respectaran com a condicions mes beneficioses les relatives a la jornada, retribucions salarials, nombre d'hores de treball en còmput setmanal, mensual o anual.  
Article 6. Duració i vigència  
El present conveni entrarà en vigor el dia de la publicació en el Diari Oficial de la Comunitat Valenciana, si bé els seus efectes econòmics s'iniciaran el dia 1 de gener de 2007.  
La duració serà per dos anys, que comprenen l'any natural de 2007 i 2008.   
S'entendrà prorrogat tàcitament per períodes anuals, si no hi ha denúncia formal practicada per alguna de les parts, amb dos mesos d'antelació com a mínim a la data de l'acabament, en este cas s'aplicarà automàticament la diferència entre el IPC previst i el real de l'any en què acabe la vigència si este és superior més el IPC previst per al següent a les taules salarials que estiguen en vigor.  
Una vegada finalitzada la seua vigència, mantindrà la totalitat del seu contingut normatiu i obligacional fins que siguen substituïts legalment, per mitjà de negociació col·lectiva, aquells apartats que amb denúncia prèvia siguen negociats per a anys successius.  
Article 7. Denúncia  
Qualsevol de les parts components del conveni, podrà denunciar-lo amb dos mesos d'antelació a la data del seu venciment, en la forma que establisca la legislació vigent. Després de la denúncia, les parts, la patronal i les organitzacions sindicals, constituiran en el termini d'un mes, la taula de negociació del conveni següent.  
Article 8. Condicions més beneficioses i consolidació de drets.  
El compromís dels actors implicats en el present conveni establix les bases per a una relació ordenada entre els professionals, el control del propi exercici professional i la capacitat de creació de projectes rellevants.  
1. Les condicions que s'establixen en este conveni col·lectiu tenen la consideració de mínimes i obligatòries.   
2. Totes les entitats socials que tinguen concedides al seu personal condicions més beneficioses apreciades globalment, hauran de respectar-les en la seua totalitat, per a tot el personal que les gaudirà en la data d'entrada en vigor del present conveni col·lectiu i se'ls donarà el tractament que es regula en la clàusula de garantia ad personam.   
Article 9. Comissió Paritària.  
En el mes següent a la publicació en el DOCV del conveni, es constituirà una Comissió Paritària Mixta com a òrgan d'interpretació, mediació i seguiment del compliment del conveni col·lectiu, que estarà composta per vuit representants, quatre de la patronal i quatre de les organitzacions sindicals firmants i el secretari d'actes que ho siga en el moment de la firma del conveni, amb veu i sense vot. La Comissió Paritària pot utilitzar, a més, els servicis ocasionals o permanents d'assessors en totes les matèries de la seua competència en un nombre màxim de dos per cada una de les parts.  
La Comissió Paritària té el seu domicili a efecte de notificacions en el carrer Fuencaliente núm. 1 de València.  
Qualsevol de les parts que integren la Comissió podrà sol·licitar la convocatòria de reunions notificant-ho per escrit al secretari d'actes. La convocatòria haurà de contindre els punts que constituïxen l'objecte de la reunió. Correspon al secretari d'actes la convocatòria formal de la Comissió Paritària Mixta en el termini màxim d'un mes a comptar de la recepció de la sol·licitud, i haurà d'enviar als membres de cada part la documentació aportada pels promotors de la reunió.   
Les reunions seran vàlides sempre que assistisquen la meitat més un dels membres pertanyents a cada una de les parts i es realitzen en el lloc, la data i l'hora prèviament assenyalats; els acords es prendran per unanimitat. Els acords adoptats per esta Comissió tindran el caràcter que esta determine de conformitat amb la legislació vigent.  
Els membres de la Comissió podran elaborar un Reglament de Procediment i Funcionament de la Comissió.  
Són funcions de la Comissió Paritària Mixta:  
a) Vigilància del compliment d'allò pactat.  
b) Interpretació del text del conveni col·lectiu. La Comissió mitjançarà amb caràcter previ a la interposició de qualsevol conflicte col·lectiu derivat de la interpretació o aplicació del que disposa el present conveni.  
c) Entre les seues facultats se li conferix expressament la d'homologar qualsevol categoria laboral existent actualment amb les establides en el conveni i els processos d'adaptació d'estes segons les titulacions vigents.  
d) Coneixement i resolució dels conflictes derivats de la interpretació i aplicació del conveni. Davant de situacions de desacord en l'àmbit de la Comissió Paritària se sotmetrà esta discrepància a l'organisme previst en l'acord de Solució Extrajudicial de Conflictes (ASEC) de la Comunitat Valenciana, la resolució del qual serà vinculant per a ambdues parts.  
e) Mentre no es constituïsca la comissió sectorial de formació prevista en este conveni la Comissió Paritària Mixta assumirà les seues funcions.  
f) Mentre no es constituïsca la comissió sectorial de salut laboral prevista en este conveni la Comissió Paritària Mixta assumirà les seues funcions.  
g) Així mateix la comissió paritària actuarà en cas de produir-se alguna de les situacions previstes en les disposicions del capítol X  
Capítol II  
Contractació  
Les parts firmants recomanen efectuar les contractacions a través del Servici Valencià d'Ocupació i Formació.  
Així mateix les parts firmants es comprometen a respectar en la seua totalitat els aspectes definits en l'Estatut del Cooperant respecte a la matèria referida en este capítol.  
Article 10. Contractació  
Els treballadors i les treballadores afectats pel present conveni podran ser contractats segons qualsevol de les modalitats legals establides en cada moment.  
Tot contracte es formalitzarà per escrit i seguint les disposicions legals vigents. Els treballadors contractats per l'entitat sense pactar cap modalitat especial quant a la seua duració, es consideraran fixos, una vegada transcorregut el període de prova, excepte prova en contra que acredite la naturalesa temporal del contracte.  
Tal com establix l'Estatut dels Treballadors s'entregarà còpia bàsica del contracte als representants legals dels treballadors   
Els treballadors sense contracte escrit, llevat que es demostre que la seua relació no és laboral, una vegada transcorregut el període de prova, es presumiran fixos.  
Tots els treballadors/es passaran automàticament a la condició de fixos si transcorregut el termini determinat en el contracte continuen realitzant les seues activitats sense que haja existit nou contracte o pròrroga de l'anterior.  
Els treballadors amb contractació a temps parcial tindran preferència a ampliar la seua jornada, si ho necessita l'entitat, i reunir els treballadors les condicions que el lloc necessite, segons el parer de la direcció.  
El contracte tindrà el caràcter de fix discontinu, sempre que la interrupció de l'activitat siga superior a dos mesos ininterromputs. Els treballadors/es que realitzen estes activitats hauran de ser cridats cada vegada que es reprenga l'activitat i acumularan l'antiguitat total des del seu ingrés en l'entitat, centre o entitat.  
No s'aplicarà cap altra modalitat de contracte, excepte l'indefinit, al personal afectat per este conveni que està adscrit al desenvolupament de programes i/o projectes públics.   
És personal eventual el que es contracta per l'entitat, centre o entitat per a realitzar treballs esporàdics i ocasionals de duració limitada i per raons transitòries i circumstancials.   
Les condicions o requisits que hagen de reunir els aspirants hauran de ser, necessàriament, iguals a les exigides per a accedir com a personal fix i previstes en la classificació de llocs.  
En el supòsit de produir-se modificacions legislatives que afecten l'àmbit de la contractació, la Comissió Paritària es reunirà per a procedir a les modificacions oportunes.  
Es podran subscriure contractes de duració determinada en els supòsits següents:  
- Contracte en pràctiques.  
- Contracte per a la formació.   
- Contracte temporal de foment d'ocupació   
- Contracte per obra o servici  
- Contracte eventual per circumstàncies de la producció   
- Contracte de substitució o interinitat  
- Contractació a temps parcial de duració determinada  
- Contracte de relleu  
- Contractació per anticipació de l'edat de jubilació  
- Contracte d'inserció  
En cap entitat de l'àmbit d'aplicació d'este conveni col·lectiu podrà establir-se un nombre de contractes formatius i per acumulació de tasques que suposen més de:  
- Entitat d'entre 5 i 10 treballadors: 1 contractació  
- Entitat d'11 a 30 treballadors: 2 contractacions.  
- Entitats de 31 a 50 treballadors: 3 contractacions.  
- Entitats de mes de 51 treballadors: el 8% de contractacions.  
En les entitats de fins a 30 treballadors no s'aplicarà el límit anterior per a acumulacions de tasques en programes prèviament iniciats.  
Per mitjà de negociació col·lectiva i acord, en cada entitat es podran definir les categories per a les quals es podran utilitzar estes modalitats de contractació i la duració màxima dels contractes que en cap cas sobrepassaran els nou mesos  
A la finalització dels contractes de duració determinada o d'interinitat l'entitat estendrà la liquidació corresponent visada pels representants sindicals.  
En esta liquidació haurà de constar expressament el pagament dels conceptes següents:  
- Parts proporcionals de les pagues extraordinàries, prorratejades a l'any natural en funció del temps treballat.  
- Part proporcional de vacances anuals, segons els criteris establits per al gaudi en l'article referent a estes en el present conveni.  
- Es pagaran les quantitats corresponents als distints conceptes retributius no percebudes a la data de finalització.  
- Indemnització corresponent segons la legislació vigent en cada tipus de contracte.  
Article 11. Contracte per al foment de la contractació indefinida  
L'entitat podrà subscriure contractes de foment a la contractació indefinida en els supòsits i amb els requisits que preveja la legislació vigent.   
Article 12. Període de prova   
El període de prova que s'establix per als treballadors contractats segons el present conveni serà:  
- Dos mesos per a les categories dels grups A i B. Tècnics titulats  
- Un mes per a les categories dels grups C i D.  
- Quinze dies per a les categories del grup E.  
Per a contractes de duració inferior a dotze mesos, es calcularà percentualment a l'hora de contractació sense que en cap cas en els contractes en pràctiques el període de prova siga superior a 15 dies naturals per al grup B i de 30 dies per al grup A.  
Durant el període de prova, tant la persona contractada com la titularitat de l'entitat, centre o entitat podran resoldre lliurement el contracte de treball sense termini de preavís i sense dret a indemnització.  
Una vegada transcorregut el període de prova sense que s'haja produït el desistiment, el contracte produirà efectes plens i es computarà el temps dels servicis prestats en l'antiguitat del treballador en l'entitat.  
Les situacions d'incapacitat temporal, maternitat, i adopció o acolliment, que afecten el treballador durant el període de prova, n'interrompen el còmput, llevat que es produïsca acord entre ambdues parts.  
Quan el personal temporal passe a ser fix, no necessitarà període de prova, sempre que la duració del contracte temporal siga superior al període de prova previst per a la seua categoria professional.   
Article 13. Reserva de places per a persones amb discapacitat   
Les entitats acollides a este conveni tindran unes places d'obligada contractació per a persones amb discapacitat, acollint-se a la ràtio següent:   
- Entitat d'entre 5 i 10 treballadors: 1 treballador amb discapacitat.  
- Entitat d'11 a 30 treballadors: 2 treballadors amb discapacitat.  
- Entitats de 31 a 50 treballadors: 3 treballadors amb discapacitat.  
- Entitats de mes de 51 treballadors: el 8% de treballadors amb discapacitat.  
L'entitat reservarà a partir de la publicació del present conveni un 8% de llocs de treball en les seues contractacions a persones amb discapacitat, amb això es complirà l'establit sobre la quota de reserva referida en l'article 38.1 de la Llei 13/1982, de 7 d'abril, d'Integració Social dels minusvàlids.  
L'entitat, amb un informe previ del servici de prevenció, determinarà quins són els llocs de treball reservats amb esta finalitat, tenint en compte les característiques dels graus de discapacitat, així com les adaptacions necessàries del lloc  
Article 14 Vacants i llocs de nova creació  
Per a tota contractació que es realitze a partir de la data d'entrada en vigor del present conveni, es realitzarà el procediment següent:  
- Es farà una primera fase de promoció interna en què s'oferirà la plaça al personal de l'entitat, i este aspecte quedarà vinculat a la categoria professional.  
- En segon lloc es contractarà el personal que provenint d'una situació d'excedència sense reserva de lloc haja sol·licitat la reincorporació  
- En tercer lloc es prioritzarà en la contractació el personal que haja sigut contractat en els últims tres anys per l'entitat o entitats incloses en l'àmbit d'aplicació del present conveni o a joves fins a 35 anys.  
- En quart lloc es realitzarà la contractació per la via usada habitualment per l'entitat   
L'entitat haurà de comunicar als treballadors/es el barem i el sistema de selecció que, escoltats els representants dels treballadors i delegats sindicals, s'haja acordat. En tot cas s'hauran de tindre en compte la formació, els mèrits i l'antiguitat del treballador segons marca l'article 24 de l'ET.  
Article 15. Suspensió del contracte de treball   
1. El contracte de treball es podrà suspendre per les causes següents i per les establides en l'Estatut dels Treballadors  
a) Mutu acord de les parts.  
b) Les consignades vàlidament en el contracte.  
c) Incapacitat temporal.  
d) Maternitat, paternitat, risc durant l'embaràs, risc durant la lactància natural d'un menor de 9 mesos i adopció o acolliment tant preadoptiu com permanent o simple superior a un any de menors de 6 anys o menors d'edat majors de 6 anys si són menors amb discapacitat o que per les seues circumstàncies personals o per vindre de l'estranger, tinguen especials dificultats d'inserció social i familiar degudament acreditades pels servicis socials competents.  
f) Privació de llibertat, mentre no hi haja sentència condemnatòria.  
g) Suspensió d'ocupació i sou per raons disciplinàries.  
h) Per l'exercici del dret a vaga.  
i) Per ser víctima de violència de gènere.   
2. La suspensió del contracte de treball exonera de les obligacions recíproques de treballar i remunerar el treball  
3. La suspensió de contracte causada per sol·licitud de la víctima de violència de gènere tindrà una duració inicial de 6 mesos, que es podrà prorrogar per períodes de 3 mesos fins a un màxim de 18, si les actuacions de tutela judicial ho requerixen. Este període tindrà consideració de període de cotització efectiva a efectes de les prestacions corresponents de la Seguretat Social per jubilació, incapacitat permanent, mort i supervivència, maternitat i desocupació.  
4. En cessar les causes de suspensió el personal tindrà dret a la reincorporació al lloc reservat en tots els supòsits a què es referix el punt 1, excepte en els assenyalats en les lletres a) i b)  
5. En el supòsit d'Incapacitat Temporal, cessarà el dret a reserva si la persona afectada és declarada en situació d'invalidesa permanent absoluta o gran invalidesa, d'acord amb la legislació vigent sobre Seguretat Social.  
Article 16-. Extinció del contracte de treball   
El contracte de treball s'extingirà per les causes establides en l'Estatut dels Treballadors i per les següents:  
a) Per acord mutu de les parts.  
b) Per les causes consignades vàlidament en el contracte, llevat que estes constituïsquen abús de dret manifest per part de l'entitat.  
c) Per expiració del temps convingut o realització de l'obra o servici objecte del contracte  
d) Per dimissió del treballador/a, on haurà d'haver preavís de 15 dies.  
e) Per mort, gran invalidesa o invalidesa permanent total o absoluta, sense perjuí del que establix l'article 48.2 de l'Estatut dels Treballadors.  
f) Per jubilació del treballador/a.  
g) Per acomiadament del treballador/a.  
h) Per causes objectives legalment procedents.  
i) Per sol·licitar-ho la víctima de violència de gènere.  
Article 17. Clàusula de subrogació del personal  
A fi de mantindre l'estabilitat dels treballadors i de les treballadores en l'ocupació, aconseguir la professionalització del sector, i evitar en la mesura que siga possible la proliferació de contenciosos, l'absorció del personal, entre els que se succeïsquen en una concreta activitat de les regulades en l'àmbit funcional del present conveni, es durà a terme en els termes indicats en el present article.  
En les entitats afectades pel present conveni col·lectiu, quan l'activitat en un centre de treball cesse, per finalització o modificació total o parcial del concurs, subvenció, concert o contracte amb l'administració pública que corresponga, i siga adjudicatària d'esta activitat una altra entitat, està última estarà obligada a subrogar-se i absorbir els treballadors i les treballadores adscrits afectats, respectant-los i conservant en la seua integritat, amb caràcter personal i irrenunciable, la seua categoria, antiguitat, salari i la resta de drets laborals i sindicals reconeguts en conveni, pactes d'entitat i condicions personals.  
1. L'entitat ixent, haurà de comunicar per escrit, als treballadors i treballadores afectats, i als seus representants, en el terme improrrogable de quinze dies naturals anteriors a la seua execució pràctica, la pèrdua de l'adjudicació dels servicis, així com el nom de la nova entitat adjudicatària, tan prompte com conega esta dada.   
2. Així mateix, serà necessari que l'entitat que cessa en el servici, notifique per escrit en el mateix termini de quinze dies naturals abans del cessament o en quinze dies des de la data de comunicació fefaent del cessament, a la nova entitat adjudicatària i a la comissió paritària del present conveni, la relació de treballadores i treballadors en què ha d'operar-se la subrogació de l'entitat, i pose a disposició de l'entitat adjudicatària, en un termini mínim de tres dies hàbils abans que esta comence la prestació del servici o des que conega directament la subrogació, la documentació següent:  
1. Certificat de l'organisme competent d'estar al corrent de pagament de la Seguretat Social i primes d'accidents de treball de tots els treballadors la subrogació dels quals es pretén o corresponga.  
2. Fotocòpia de les sis últimes nòmines o rebuts de salaris mensuals dels treballadors afectats per la subrogació.  
3. Fotocòpia dels TC1 i TC2 de cotització de la Seguretat Social dels últims sis mesos, en els quals figuren els treballadors afectats.  
4. Fotocòpia del comunicat d'alta en la Seguretat Social dels treballadors afectats.  
5. Fotocòpia del llibre de matrícula o document fefaent de l'entitat on es troben inscrits els treballadors afectats per la subrogació.  
6. Relació de tot el personal objecte de la subrogació, en la qual s'especifique nom, cognoms, document nacional d'identitat, domicili, número d'afiliació a la Seguretat Social, antiguitat, jornada i horari, modalitat de contractació i data de gaudi de les vacances.  
7. Fotocòpia dels contractes de treball que tinguen subscrits els treballadors afectats.  
8. Documentació acreditativa de la situació de baixa per incapacitat temporal, risc durant l'embaràs o maternitat d'aquelles treballadores i treballadors que, trobant-se en estes situacions hagen de ser absorbits, indicant el període que porten així i les causes. Així com els que es troben en excedència, o qualsevol altre supòsit de suspensió de contracte amb reserva o expectativa de reingrés, sempre que hagen prestat els seus servicis en el centre o centres de treball, i que reunisquen les condicions establides per a la subrogació.  
9. Còpia de document diligenciat per cada treballador afectat, en el qual es faça constar que este ha rebut de l'entitat ixent la seua liquidació de parts proporcionals dels seus havers fins al moment de la subrogació, i que no queda pendent cap quantitat.  
10. Còpia de l'acta de les últimes eleccions sindicals realitzades en l'entitat i de les notificacions de constitució formal de secció sindical i nomenament de delegats sindicals.  
3. L'incompliment per part de l'entitat ixent dels requisits exposats en este article, no eximix de l'obligatorietat de la subrogació per part de la nova entitat adjudicatària.   
4. Si l'entitat cessant té descoberts en la cotització de la Seguretat Social, dels treballadors i de les treballadores afectats per la subrogació, la nova entitat adjudicatària els subrogarà igualment, i estos hauran de formular per a això la denúncia corresponent davant de l'autoritat laboral contra l'entitat cessant i contra l'entitat principal contractant del servici quedant eximida la nova entitat de qualsevol responsabilitat per descobert en les cotitzacions anteriors.   
Capítol III  
Organització del treball  
Article 18. Organització en el treball  
L'organització tècnica i pràctica del treball, amb subjecció a les normes contingudes en este conveni col·lectiu i les lleis vigents, és facultat exclusiva de la direcció de l'entitat.  
Les entitats podran establir, d'acord amb el paràgraf anterior, un sistema d'organització del treball basat en les necessitats de l'entitat, del col·lectiu a qui es dirigisca l'acció i els valors de l'entitat sobre els quals informaran els representants dels treballadors.   
Article 19. Valoració dels llocs de treball  
Les entitats conjuntament amb els representants dels treballadors, i respectant el que establix el present conveni col·lectiu, hauran de valorar els llocs de treball en el termini màxim de sis mesos des de la publicació en el DOCV del present conveni i revisar la seua valoració en situacions de reorganització, modernització, informatització o automatització dels seus sistemes i mètodes. Els representants dels treballadors, a opció d'estos, podran estar assistits per tècnics propis.  
La valoració consistirà en la definició de grups, categories i funcions dels llocs de treball de l'entitat.  
Una vegada conclosa la valoració i classificació dels llocs, l'entitat garantirà la publicitat entre tot el personal del seu resultat i facilitarà de forma individualitzada al personal un document on consten tots els elements de la valoració, la classificació i les funcions referides al seu lloc específic.  
Article 20. Prestació del treball i col·laboració amb l'entitat  
El treballador/a prestarà la classe i l'extensió de treball que marquen les lleis, les normes de compliment obligat, el present conveni col·lectiu i el contracte de treball.   
És deure primordial del treballador/a, la diligència en l'exercici del seu treball, l'interés a procurar la bona marxa de l'entitat, i les entitats s'obliguen a posar al seu abast, els mitjans necessaris perquè puguen executar el seu treball en les millors condicions de comoditat, seguretat, salut i higiene.  
El treballador/a cuidarà de les màquines i utensilis l'ús i el maneig dels quals se li confie, les mantindrà en perfecte estat i serà responsable dels desperfectes, deterioraments o danys que es produïsquen de forma intencionada o per abandó.  
Queda prohibida la utilització de màquines i de mitjans de l'entitat fora de l'exercici del treball assignat i la lògica relacional   
Els treballadors/es, estan obligats a mantindre el degut sigil i, si és el cas, el més estricte secret professional sobre tots aquells coneixements, dades, informes, etc., de tipus personal o privat, que sobre els membres integrants de les seues entitats o assumptes relacionats amb elles, a què tinguen accés per raó del seu lloc de treball.  
Article 21. Coordinació laboral  
L'equip directiu i l'equip de professionals establirà els mecanismes de coordinació necessaris per a implementar les decisions acordades i el bon funcionament del servici.  
Tot treballador/a està obligat a executar tots els treballs que li ordenen els seus superiors, dins de les comeses pròpies de la seua competència professional i de les funcions del lloc de treball.  
Si les ordres donades comprenen menyspreu o abús d'autoritat, no seran de compliment obligat, i els fets s'hauran de comunicar als màxims responsables de cada entitat, als representants dels treballadors, i a la inspecció de treball, perquè cessen de forma immediata o s'abstinguen en el futur de donar les dites ordres. De la mateixa manera l'entitat vetlara de forma activa a fi d'evitar les situacions d'assetjament sexual o per raó de sexe i d'assetjament psicològic, sense menyscabament de les accions legals que estos actes puguen ocasionar.  
Article 22. Reclamacions dels treballadors/es  
Tot treballador/a, podrà comunicar a l'entitat, de forma correcta i respectuosa, tots aquells dubtes, queixes o peticions que es relacionen amb la prestació del seu treball, bé directament o per conducte dels seus representants, i l'entitat estarà obligada a contestar, en el termini més breu possible, totes les qüestions així plantejades, tractant de resoldre-les.   
Article 23. Classificació professional  
Article 23.1 Grups professionals.  
S'establixen els grups professionals següents:  
Grup A  
S'inclouen en este grup aquells treballadors que duguen a terme funcions consistents en la realització d'activitats complexes amb objectius definits dins del seu nivell acadèmic que serà de llicenciat universitari o equivalents, incloent-hi les habilitacions professionals regulades legalment i que en l'exercici del seu treball requerixen un alt grau de coneixements professionals que exercixen sobre un o diversos sectors d'activitat, amb objectius definits i alt grau d'exigència en els factors d'iniciativa, autonomia i responsabilitat.  
Grup B  
S'inclou en este grup el personal que exercix funcions pròpies de la seua titulació, que serà equivalent a diplomat universitari, incloent-hi les habilitacions professionals regulades legalment.  
Grup C  
S'agrupen en esta categoria les titulacions de Batxiller Superior, Formació Professional superior (II) o experiència demostrada de tres anys en la professió.  
Grup D  
Pertanyen a este grup tots aquells treballadors i treballadores que amb graduat en educació secundària, titulació de FP I o experiència equivalent de dos anys en la professió, exercisquen funcions auxiliars  
Grup E  
S'inclouen en este grup professional aquells empleats que exercisquen tasques que es realitzen seguint un mètode de treball precís, amb alt grau de supervisió, i que normalment exigixen coneixement o experiència elementals.   
Article 23.2 Categories professionals.  
Enquadrades en cada grup professional s'establixen les categories professionals segons el major nivell de formació establit en el sistema educatiu per a cada una d'elles.  
Davant de possibles modificacions del sistema educatiu, la Comissió Paritària del conveni establirà les correccions oportunes.   
D'esta manera, sense ser excloents ni obligatòries quant a la seua existència en les entitats es definixen les categories establides en l'annex II.  
Article 23.3 Categories funcionals  
Independentment del grup i/o categoria professional es podrà exercir temporalment alguna de les categories funcionals següents de coordinació o direcció amb responsabilitat directa sobre personal del mateix o distint grup professional, coordinant, dirigint o supervisant el treball d'estos i realitzant, així mateix, funcions pròpies de la seua formació i experiència, tal com es definixen en l'annex III  
Estes categories donaran lloc a la percepció del plus retributiu corresponent segons el que establix l'annex de taules salarials.  
- director/a Entitat  
- Subdirector/a  
- director/a sector  
- director/a programa  
- Direcció Administrativa  
- Coordinació Tècnica o d'oficis   
Article 24. Mobilitat funcional   
Sempre que ho requerisquen els servicis, amb comunicació prèvia als representants dels treballadors, l'entitat podrà adscriure un treballador/a per a realitzar tasques diferents de les que de forma habitual presta, dins de la seua titulació acadèmica o grup professional. La mobilitat funcional al si dels servicis s'haurà d'efectuar sense perjuí dels drets bàsics i professionals del personal. Els canvis funcionals s'hauran d'efectuar aplicant criteris objectius relacionats amb les aptituds, la formació, l'experiència i l'antiguitat.  
En els llocs de treball en què conste com a requisit la possessió del permís de conduir, si per causes alienes a la voluntat del treballador este el perd, l'entitat haurà de procedir durant el temps de suspensió, a una adscripció de la treballadora o treballador afectat per a la realització de tasques distintes que no comporten la conducció.  
Article 25. Treballs de superior i inferior categoria  
Quan així ho exigisquen les necessitats del servici, amb l'acord previ amb els representants dels treballadors, l'entitat podrà encarregar als seus treballadors/es, l'exercici de funcions corresponents a una categoria professional superior o inferior a la que tenen.  
Els treballs de categoria superior o inferior s'assignaran aplicant criteris objectius relacionats amb les aptituds, la formació, l'experiència i l'antiguitat.  
Quan realitzen treballs de categoria superior, la persona afectada tindrà dret a la retribució corresponent a la categoria que estiga exercint en cada moment.   
Si el treballador/a realitza les funcions de categoria superior durant un període de sis mesos durant un any, o vuit mesos dins d'un període de vint-i-quatre mesos, consolidarà la categoria  
Si per necessitats peremptòries o imprevisibles de l'activitat productiva l'entitat necessita destinar un treballador/a a tasques corresponents a una categoria inferior a la que té, només podrà fer-ho pel temps imprescindible amb un màxim de 3 mesos, i l i mantindrà la retribució i la resta de drets de la seua categoria professional. A partir del tercer mes, es procedirà a incloure rotació de les funcions del lloc entre la resta de treballadors o treballadores.  
Article 26. Mobilitat geogràfica  
Totes aquelles entitats que tinguen seus en localitats distintes permetran a la víctima de violència de gènere que ho sol·licite, la possibilitat de trasllat a qualsevol altre centre de treball de l'entitat durant 6 mesos, amb reserva de lloc de treball. Als 6 mesos la persona treballadora podrà optar per tornar al lloc inicial o continuar en el nou, i en este cas perdrà la reserva del lloc inicial.  
L'entitat té l'obligació d'informar sobre les vacants existents a les persones en esta situació.  
Capítol IV  
Condicions laborals  
Article 27. Jornada laboral  
La jornada setmanal serà computada a raó de trenta-set hores i mitja setmanals (37.5h), els dies 24 i 31 de desembre es comptabilitzaran en el total general a mitja jornada per la qual cosa el còmput horari anual serà de 1.665 hores o 1.672 hores i 30 minuts en anys bixestos   
La duració màxima de la jornada setmanal ordinària per a les diferents categories professionals no serà mai superior a 40 hores de treball efectiu.  
Quan la distribució de la jornada supose més de cinc hores (5) de treball continuat, els treballadors i les treballadores tindran trenta minuts (30) de descans, computats com de treball efectiu.   
El personal gaudirà d'una pausa mínima de 12 hores entre el final i l'inici de cada jornada.  
Tot el personal tindrà dret a un descans setmanal continuat de 48 hores, preferentment en dissabte i diumenge.  
Quan els dies de descans siguen alternatius o rotatius, es lliurarà almenys dos caps de setmana al mes.  
No obstant això, i per raó de les característiques del lloc de treball, si s'ha d'atendre el servici en dissabte, diumenge o festiu es compensarà amb altres de la setmana que es computaran en termes trimestrals i en l'equivalència, d'1 hora (una) treballada en horari en què li correspondria descans, serà compensada amb 1'45 (una hora quaranta-cinc minuts).   
Es considerarà horari nocturn el comprés entre les 22 hores de la nit i les 8 del matí. Les hores realitzades en esta franja horària seran compensades amb el complement de nocturnitat pactat en les taules salarials.  
La jornada de treball dels treballadors nocturns no podrà excedir vuit hores diàries de mitjana, en un període de referència de quinze dies. Estos treballadors no podran realitzar hores extraordinàries.  
Es considerarà treballador nocturn aquell que realitze normalment en període nocturn una part no inferior a tres hores de la seua jornada diària de treball, així com aquell que es preveja que pot realitzar en este període una part no inferior a un terç de la seua jornada de treball anual.  
Es considera treball a torns tota forma d'organització del treball segons la qual els treballadors ocupen successivament els mateixos llocs de treball, segons un cert ritme, continu o discontinu, que implica per al treballador la necessitat prestar els seus servicis en hores diferents en un període determinat de dies o de setmanes.  
En les entitats amb prestació de servicis durant les vint-i-quatre hores del dia, en l'organització dels torns s'haurà de tindre en compte la rotació d'estos i que cap treballador estiga en el de nit més de dues setmanes consecutives.  
Els treballadors amb treball a torns seran compensats amb el complement de torns pactat en les taules salarials.  
Cada entitat, d'acord amb la representació sindical dels treballadors establirà:  
- L'horari entorn del qual s'estructurarà el personal integrat en les diferents àrees d'intervenció.  
- El quadrant de distribució de la jornada, que serà elaborat per a tot l'any durant el mes de gener i s'exposarà de forma visible en cada centre de treball, en el qual haurà de constar per setmanes i dies la distribució de la jornada mensual o anual amb l'horari de treball, els festius, els descansos setmanals i entre jornades.  
- Els criteris de prioritat perquè els professionals que necessiten adaptacions horàries en funció de condicions personals (fills a càrrec, motius de salut, estudis reglats,...), puguen sol·licitar estes modificacions.  
Cada equip professional podrà establir, en acord amb l'equip directiu, ajustos horaris motivats per qüestions d'intervenció concreta dels quals es donarà compte a la representació sindical dels treballadors.  
Les modificacions de l'horari habitual del personal, tant individual com col·lectivament, hauran de ser notificades per ser negociades amb 72 hores d'antelació a la representació sindical dels treballadors, llevat de concurrència de circumstàncies urgents i imprevisibles.  
Es permetrà l'adaptació del torn o la flexibilitat horària a la víctima de violència de gènere que ho necessite per a fer efectiva la seua protecció o el dret a l'assistència social integral, i haurà d'haver sempre denúncia   
Serà la víctima de violència de gènere qui concrete l'adaptació horària que necessita amb informació prèvia a l'entitat per a coordinar-la.  
Article 28. Reducció de la jornada  
La víctima de violència de gènere, per a fer efectiva la seua protecció o el dret a l'assistència social integral, tindrà dret a reducció de jornada, concretarà la reducció horària que necessita i informarà l'entitat per a la seua coordinació.  
Els drets a este respecte referents a conciliació de la vida familiar i laboral es despleguen en l'article 37.   
El treballador que per raó de malaltia llarga o crònica no puga realitzar la seua jornada laboral completa, podrà acollir-se, amb certificació prèvia sobre este aspecte de l'òrgan administratiu que li corresponga, a la reducció de fins a la meitat de la seua jornada, amb disminució proporcional de retribucions.  
Per al càlcul del valor hora aplicable a les reduccions de jornada es prendrà com a base la totalitat de les retribucions íntegres mensuals que perceba l'interessat dividida entre el nombre de dies naturals del mes corresponent i, al seu torn, este resultat pel nombre d'hores que es tinga obligació de complir, de mitjana, cada dia.  
Article 29. Vacances  
Els treballadors/es afectats per este conveni col·lectiu gaudiran anualment de 23 dies laborals de vacances retribuïdes, o la part proporcional al temps treballat des del seu ingrés fins al 31 de desembre, arredonint a l'alça el resultat decimal major a 5 per excés.   
Les vacances que corresponguen podran fraccionar-se en dos períodes sent un d'ells com a mínim de 5 dies laborables.  
A efectes de determinar el període computable per al càlcul de les vacances anuals, les absències del treball per motius independents de la voluntat del treballador, com ara malaltia, accident o maternitat, llicència o permís per raó de matrimoni, per raó d'embaràs, per patir situacions de violència de genere, així com la resta de llicències i permisos previstos legalment i en este conveni, computaran com a servicis efectius.  
Les vacances es gaudiran l'any natural corresponent excepte en els supòsits en què una treballadora no haja pogut gaudir-ne en la forma ordinària per haver unit una llicència per risc en l'embaràs a la posterior llicència de maternitat, en estos casos s'ampliarà fins a l'any següent el termini per a gaudir les vacacions anuals.  
La forma de gaudi de les vacances s'acordarà entre l'entitat i els representants dels treballadors, abans del dia 31 de març de cada any. Es procurarà que els torns s'efectuen de comú acord entre el personal, complint els criteris que, amb vista al bon funcionament del servici es plantegen per l'entitat, amb negociació prèvia amb els representants sindicals. En cas de discrepàncies servirà com a principi general a tindre en compte per a la fixació dels períodes de vacances, el de rotació de tot el personal, perquè no sempre corresponga un mateix període als mateixos empleats. El temps de gaudi habitual, serà el comprés entre l'1 de juny i el 31 de setembre.   
El personal tindrà dret a:  
- Retardar les seues vacances si no pot iniciar-les com a conseqüència d'incapacitat laboral temporal.  
- La interrupció del període de vacances quan hi haja hospitalització justificada no voluntària, per a reprendre-les posteriorment fins a completar els dies que li resten.  
- Acomodar el gaudi de les vacances amb justificació prèvia de les circumstàncies, en casos de:  
- Embaràs i fins que el fill complisca dotze mesos  
- Separació legal, divorci o viudetat  
- Ser víctima de violència de gènere  
Les vacances anuals no podran ser compensades en metàl·lic. Hauran de gaudir-se dins de l'any natural i no es podran acumular-se per a l'any següent, llevat del personal que cesse per voluntat pròpia, acabament de contracte, jubilació, acomiadament o defunció, que tindrà dret que se li incloga en la liquidació l'import de la part proporcional de les vacances meritades i no gaudides, pel període treballat dins de l'any.  
Article 30. Hores extraordinàries  
Amb caràcter general, no es realitzaran hores extraordinàries a fi d'afavorir la creació d'ocupació.  
El nombre d'hores extraordinàries, d'acord amb el que disposa l'Estatut dels Treballadors no podrà ser superior a vuitanta a l'any, excepte els supòsits per a previndre o reparar sinistres i altres danys extraordinaris i urgents o necessitats excepcionals requerides pels programes.  
Les hores extraordinàries es compensaran preferentment en temps de descans en la jornada laboral en el termini màxim de tres mesos des de la seua realització.  
En el supòsit que, per necessitats del servici, que hauran de ser justificades per escrit i comunicades a la representació de treballadors, no siga possible la compensació en temps segons el que establix el paràgraf anterior, la compensació serà econòmica.  
Per al càlcul del valor hora es dividiran les retribucions brutes integres mensuals, que perceba el personal, més la part proporcional de les dues pagues extraordinàries en ambdós casos exclosos els triennis, per 30 i al seu torn este resultat pel nombre d'hores que el personal tinga obligació de complir de mitjana cada dia.  
Les hores extraordinàries realitzades pel treballador o treballadora com a prolongació de la seua jornada de treball, tant a l'inici com al final d'esta, seran compensades incrementant-les en 1/3 (1 hora de treball es compensarà amb 1 hora 20 minuts).  
Les hores extraordinàries realitzades pel treballador o treballadora en dies que li corresponga descans seran compensades incrementant-les en 45 minuts.  
Els treballadors menors de 18 anys no realitzaran hores extraordinàries.   
Les persones contractades a temps parcial no podran realitzar hores extraordinàries, excepte en els supòsits de realitzar-se per a previndre o reparar sinistres i altres danys extraordinaris i urgents, sense perjuí de la seua compensació com a hores extraordinàries.  
Es passarà relació mensual de les hores extraordinàries realitzades als representants dels/es treballadors/es i delegats/des sindicals.  
La realització d'hores extraordinàries requerirà la voluntarietat del treballador/a i en cas de no haver-hi voluntarietat, s'establirà un sistema rotatiu.  
En tot cas, el personal que puga acollir-se a qualsevol dels supòsits recolllits en els articles 28 i 37 respecte a reducció de jornada, tindran preferència per a la no realització d'hores extraordinàries.  
Article 31. Permisos i llicències  
31.1 Graus de parentiu  
En tot els drets previstos en el present conveni col·lectiu segons l'article 915 i següents del Codi Civil, es consideraran familiars de primer grau de l'afectat, per consanguinitat en línia directa: pares i fills; per afinitat en línia col·lateral: cònjuge; per afinitat en línia directa: sogres, nora i gendre. Es consideraran familiars de segon grau, per consanguinitat: germans i avis del titular i néts; per afinitat: avis del cònjuge, cunyada i cunyat.   
Així mateix, de conformitat amb l'article 8 de la Llei 1/ 2001, de 6 d'abril, de la Generalitat Valenciana s'aplicaran a les parelles de fet amb certificat d'estar inscrites en el Registre Públic Oficial d'Unions de Fet els mateixos drets que als cònjuges.  
Així mateix, es considerarà persona dependent la que com a tal es considere prèvia resolució judicial o certificació de servicis socials.  
31.2 Terminis de preavís de permisos i llicències  
Els permisos i llicències referits en este capítol que corresponguen a situacions previsibles se sol·licitaran a la persona responsable de l'entitat com a mínim amb 48 hores d'antelació.   
Article 32. Permisos retribuïts.  
En esta matèria caldrà ajustar-se al que disposa, entre altres normes, l'Estatut dels Treballadors, i el que preveu la Llei 39/1999, de 5 de novembre, i les seues modificacions, per a promoure la conciliació de la vida familiar i laboral de les persones treballadores.  
Els permisos previstos en el present punt i en l'article 37 seran compatibles i no necessàriament consecutius.  
Els permisos retribuïts directament vinculats a conciliació de la vida familiar i laboral es troben recollits en l'article 37.  
Tot treballador/a, avisant amb l'antelació possible i posterior justificació, tindrà dret als permisos retribuïts següents:  
a) Per matrimoni o inscripció en el registre d'unions de fet: quinze dies naturals que podran acumular-se al període de vacances.   
b) El dia de la celebració del matrimoni o inscripció en el registre d'unions de fet dels parents fins al segon grau per consanguinitat o afinitat.  
c) Per defunció, accident, hospitalització o intervenció quirúrgica sense hospitalització que necessite repòs domiciliari o malaltia greu:   
- Tres dies laborables en els casos de cònjuge, familiars de primer grau, i/o persones dependents a càrrec.  
- Dos dies laborables en casos de familiars de segon grau.  
Quan per eixe motiu el treballador necessite fer un desplaçament de més de 100 km des de la seua residència al lloc del succés el termini s'ampliarà en dos dies laborables més.   
Es concedirà permís per malaltia greu, quan hi haja hospitalització o siga acreditada per metge competent la gravetat de la malaltia. Este permís podrà ser concedit cada vegada que s'acredite una nova situació de gravetat.  
En els supòsits de malaltia greu, hospitalització en institució sanitària o hospitalització domiciliària de llarga duració, estos dies de permís es podran utilitzar seguits o alternats, a petició del treballador o treballadora.  
En el cas que l'hospitalització siga inferior als dies a què per malaltia greu es té permís i no hi haja certificat de gravetat o comunicat mèdic d'alta que aconselle el repòs del malalt amb cures necessitades, este permís es reduirà als dies que efectivament el familiar de l'afectat haja estat hospitalitzat.  
d) Dos dies laborables en cas de canvi de domicili  
e) Pel temps necessari per a acudir a la realització de proves de valoració de coneixements realitzades per organismes oficials, processos selectius per a l'ingrés a qualsevol administració pública o exàmens, sempre que tinga acreditat prèviament davant de l'entitat el treballador/a, que està cursant estudis oficials (reconeguts pel Ministeri d'Educació i Ciència o la conselleria respectiva) de qualsevol tipus i que justificarà amb la papereta de l'examen o justificant oficial expedit a este efecte.  
f) Per a realitzar funcions sindicals o de representació del personal, en els termes establits legalment o convencionalment.  
g) El personal podrà acudir durant la seua jornada laboral, per necessitats pròpies o de persones dependents a càrrec seu, a consultes, tractament i exploracions de tipus mèdic o psicològic durant el temps indispensable per a la seua realització.  
h) El temps necessari per a la recuperació física i/o psicològica derivada de la violència de gènere, acreditada pels servicis socials d'atenció o servicis de salut corresponents  
i) El temps indispensable per al compliment d'un deure inexcusable de caràcter personal, inclosos la realització de tràmits d'acolliment o adopció (nacional/internacional) que no es puguen realitzar fora de la jornada laboral i no requerisquen desplaçament a l'estranger   
j) En cas d'interrupció de l'embaràs o realització de la prova d'amniocentesi, es concedirà a la parella un permís de 4 dies laborals i consecutius a partir del fet causant.  
k) Formació del treballador o treballadora segons el que disposa el capítol VII.  
Article 33. Permisos no retribuïts  
a) Pel temps indispensable per malaltia de persona dependent a càrrec amb prescripció facultativa de repòs en casa.  
b) En els supòsits d'adopcions internacionals el treballador o treballadora podrà disposar del temps indispensable per a la realització del desplaçament, independents de les 16 setmanes de llicència maternal/paternal. Este permís es concedirà totes les vegades que siga necessari el desplaçament.  
c) Voluntariat (segons el que establix la Llei 4/2001 de Voluntariat a la Comunitat Valenciana)  
Article 34. Llicències retribuïdes  
Els treballadors/es podran gaudir, en funció de les necessitats del servici i fins al 15 de gener de l'any següent, de fins a 5 dies a l'any per assumptes propis que es podran acumular amb les vacances, o la part proporcional, i hauran de sol·licitar-ho per escrit a l'entitat, amb una antelació de quinze dies.  
En les entitats de fins a 7 treballadors, només 1 podrà gaudir la llicència en les mateixes dates.  
En les entitats de més de 7 treballadors, només el 25% de la plantilla de personal podrà gaudir d'esta llicència en les mateixes dates.  
El que disposen els paràgrafs anteriors s'entendrà excepte acord escrit de millora entre els representants dels treballadors i l'entitat.  
Cada 3 anys es tindrà dret al gaudi d'un mínim de 100 hores destinades a formació contínua.  
Les llicències retribuïdes directament vinculades a situació de conciliació de la vida familiar i laboral es troben recollides en l'article 37.   
Article 35. Llicències no retribuïdes  
1. Es podran sol·licitar fins a 15 dies de permís sense sou en el cas de separació o divorci, i s'haurà de presentar la justificació corresponent.   
2. Es podran sol·licitar llicències no retribuïdes amb un màxim d'un dia per a l'assistència a l'enterrament de familiars de tercer o quart grau de consanguinitat o afinitat, que es podrà ampliar fins a un màxim de dos dies si ocorre el succés a més de 100 km de distància,  
Article 36. Excedència  
Els treballadors/es podran sol·licitar l'excedència voluntària o forçosa en els termes previstos en l'Estatut del Cooperant, Estatut dels Treballadors, i la resta de normativa laboral.  
El període en què el personal romanga en situació d'excedència conforme al que establix este conveni, el treballador o la treballadora tindrà dret a l'assistència a cursos de formació, a la participació en els qual haurà de ser convocat per l'Entitat, especialment amb ocasió de la seua reincorporació.  
En situacions d'excedència forçosa i recollides en la legislació laboral, es computarà l'excedència durant el temps que dure a efectes d'antiguitat i drets passius.  
Es concedirà excedència forçosa amb reserva de lloc per la designació o elecció a càrrec públic o per exercir funcions sindicals d'àmbit provincial que impossibiliten l'assistència al treball. El reingrés s'haurà de sol·licitar en el màxim d'un mes des del cessament en el càrrec públic o representatiu sindical.  
Segons el que establix l'Estatut dels Treballadors, el personal amb més d'un any d'antiguitat en l'entitat té dret a una excedència voluntària d'entre quatre mesos a cinc anys, este dret només podrà ser exercitat una altra vegada pel mateix treballador, si han transcorregut quatre anys des del final de l'excedència anterior.  
Una vegada conclòs el període d'excedència sol·licitat, el treballador/a haurà de comunicar per escrit a l'entitat, amb un mes d'antelació la data prevista d'incorporació a esta.  
L'incompliment d'esta obligació per part de la persona treballadora, serà considerada com una renúncia voluntària a la seua relació laboral vigent amb extinció d'esta  
El treballador excedent conserva només un dret preferent al reingrés en les vacants d'igual o semblant categoria a la seua que hi haja o es produïsca en l'entitat.  
Les peticions d'excedència es resoldran per rigorós ordre de presentació en el termini màxim de quinze dies següents al de la seua presentació.  
Les excedències directament vinculades a situació de conciliació de la vida familiar i laboral es troben recollides en l'article 37.  
Article 37. Conciliació de la vida familiar i laboral i protecció de la maternitat i la paternitat  
En esta matèria caldrà ajustar-se al que disposen, entre altres normes, la Llei de Prevenció de Riscos Laborals, l'Estatut dels Treballadors, el que preveu la Llei 39/1999, de 5 de novembre, per a promoure la conciliació de la vida familiar i laboral de les persones treballadores (BOE núm.266 de 6/11/99) i els convenis internacionals ratificats a Espanya  
Com a mesura de foment de l'ocupació, en els supòsits de llicència maternal i excedències previstos en este, les persones que en facen ús i ocupen llocs estructurals seran substituïdes, i en la resta de supòsits dependrà del criteri de l'entitat durant la duració de la situació de què es tracte.  
1. Es concediran permisos al personal pel temps indispensable i justificats amb acreditació mèdica (siga per a tractament propi o de la parella) per a l'assistència a la realització d'exàmens prenatals i cursos de tècniques per a la preparació al part que hagen de realitzar-se dins de la jornada laboral, en aquelles sessions en què estiga prevista l'assistència també de la parella, així com l'assistència a tractaments basats en tècniques de fecundació en els centres assistencials de la Seguretat Social o reconeguts oficialment, sempre que s'acredite que estos centres no compten amb horari d'assistència fora de la jornada de treball de l'interessat o interessada.  
2. Durant l'embaràs o part recent, quan hi haja risc, per mínim que este puga ser, per a la salut de la mare o del fetus, i sempre amb prescripció facultativa prèvia, s'adoptaran totes les mesures necessàries per a evitar l'exposició al dit risc, a través d'una adaptació de les condicions o del temps de treball de la treballadora afectada. Estes mesures inclouran, si és necessari, la no realització de treball nocturn o de treball a torns.  
Si no és possible esta adaptació o sí, a pesar d'ella, les condicions del lloc de treball poden influir negativament en la salut de la treballadora embarassada o del seu fetus, i així es certifique i informe en els termes previstos en l'article 26.2 de la Llei de Prevenció de Riscos Laborals, esta haurà de passar a exercir un lloc de treball o funció diferent compatible amb el seu estat, i s'haurà de determinar, amb consulta prèvia amb els representants dels treballadors, la relació de llocs exempts de riscos a estos efectes així com els llocs alternatius a estos.  
El canvi de lloc o funció es durà a terme conforme a les regles i criteris de la mobilitat funcional. En el cas que, després d'aplicar les dites regles, no hi haja lloc de treball o funció compatible, la treballadora podrà ser destinada a un lloc no corresponent al seu grup o categoria equivalent, si bé conservarà el dret al conjunt de retribucions del seu lloc d'origen.  
En el supòsit de ser impossible tècnicament o objectivament o no puga raonablement exigir-se per motius justificats, este canvi de lloc de treball per risc durant l'embaràs, previst en el paràgraf anterior i, segons l'article 26.3 de la Llei de Prevenció de Riscos Laborals, la dona treballadora podrà suspendre el contracte de treball en els termes previstos en l'article 45.1.d) de l'Estatut dels Treballadors i amb dret a la prestació regulada en els articles 134 i 135 del Text Refós de la Llei General de la Seguretat Social, durant el període necessari per a la protecció de la seua seguretat o de la seua salut i mentre persistisca la impossibilitat de reincorporar-se al seu lloc de treball o a un altre compatible amb el seu estat.  
El que disposen els paràgrafs 1 i 2 d'este apartat s'aplicarà també durant el període de lactància natural, si les condicions de treball poden influir negativament en la salut de la dona o del fill o filla i així ho certifiquen els servicis mèdics de l'INSS, amb l'informe del metge del Servici Nacional de Salut que assistisca facultativament la treballadora o el fill o filla. Així mateix, es podrà declarar que la treballadora afectada passe a la situació de suspensió de contracte per risc durant la lactància natural de fills o filles menors de 12 mesos.  
3. Per naixement de fill, adopció o acolliment, el progenitor en actiu disposarà de tres dies laborables, ampliables a altres dos dies en cas de cesària i de la mateixa manera si concorre qualsevol altra situació de greu risc per a la vida de la mare o el fill o filla. Quan en qualsevol dels casos el treballador necessite fer un desplaçament superior als 100 km des de la seua residència habitual al lloc del succés, el permís s'ampliarà en un dia laborable més.  
4. Les treballadores afectades per part tindran dret a un permís de 16 setmanes ininterrompudes retribuïdes, ampliables a 18 setmanes, en dues setmanes mes per cada fill o filla en cas de part múltiple distribuïts a opció de la interessada, sempre que 6 setmanes siguen immediatament posteriors al part. En cas de defunció de la mare, l'altre progenitor podrà fer ús de la totalitat o, si és el cas, de la part que reste del permís.  
En el cas que ambdós progenitors treballen, esta, en iniciar-se el període de descans per maternitat, podran optar perquè l'altre progenitor gaudisca d'una part determinada i ininterrompuda del període de descans posterior al part, bé de forma simultània o successiva amb el de la mare, llevat que en el moment de l'efectiva incorporació al treball de la mare supose un risc per a la seua salut.   
En els casos de part prematur i en aquells en què, per qualsevol altra causa, el nounat haja de romandre hospitalitzat després del part, per un període superior a 7 dies, el període de suspensió s'ampliarà en tants dies com el nascut es trobe hospitalitzat amb un màxim de 13 setmanes i el permís es podrà computar, a instància de la mare o, si no n'hi ha, del pare a partir de la data de l'alta hospitalària. S'exclouen d'este còmput les primeres 6 setmanes posteriors al part, de suspensió obligatòria del contracte de la mare.  
5. En els casos de naixements de fills prematurs o que, per qualsevol causa, hagen de romandre hospitalitzats després del part, l'empleada o l'empleat tindran dret a absentar-se del treball durant una hora. Així mateix, tindran dret a reduir la seua jornada de treball fins a un màxim de dos hores, amb la disminució proporcional de les seues retribucions.  
6. Dins de les primeres 20 setmanes de vida del nounat, el pare o parella tindrà dret a la suspensió de contracte durant 13 dies seguits consecutius. En els casos d'hospitalització del nounat podrà ser gaudit de forma discontínua fins a la curació del nounat.  
   
7. Igualment, en el supòsit d'adopció o acolliment, tant preadoptiu com permanent, de menors fins a 6 anys, el permís tindrà una duració de 16 setmanes ininterrompudes, ampliables en el supòsit d'adopció i acolliment múltiple en 2 setmanes per cada fill, a partir del segon. Este permís gaudirà també en els supòsits d'adopció o acolliment de majors de 6 anys, si es tracta de menors discapacitats o que per les seues circumstàncies i experiències personals, o per vindre de l'estranger, tinguen especials dificultats d'inserció social i familiar degudament acreditada pels servicis competents. El permís s'iniciarà a petició del treballador, bé a partir de la decisió administrativa o judicial d'acolliment, bé a partir de la resolució judicial per la qual es constituïsca l'adopció o document oficial que ho acredite. En el cas que la mare i el pare treballen el permís es distribuirà a opció dels interessats, que podran gaudir-ne de forma simultània o successiva, sempre amb períodes ininterromputs   
En els casos de gaudi simultanis del període de descans, la suma d'estos no podrà excedir les 16 setmanes previstes en els apartats anteriors o de les que corresponguen en cas de part múltiple.  
8. En els supòsits d'adopció internacional, quan siga necessari desplaçament previ dels pares al país d'origen de l'adoptat, el permís previst per a cada cas en el present apartat, podrà iniciar-se fins a 4 setmanes abans de la resolució per la qual es constituïx l'adopció o document oficial que l'acredite.   
9. Els períodes referits en els punts anteriors podran distribuir-se en règim de jornada completa o a temps parcial, excepte les 6 setmanes immediatament posteriors al part, amb l'acord previ entre l'entitat i els treballadors afectats del qual s'informarà als representants dels treballadors, en els termes que reglamentàriament es determine.  
10. Així mateix en el supòsit de discapacitat del fill o del menor adoptat o acollit, la suspensió de contracte tindrà una duració addicional de 2 setmanes.  
11. Per lactància d'un fill menor de dotze mesos, siga natural, acollit o adoptat, es tindrà dret a una hora d'absència del treball, que es podrà dividir en dos fraccions. Per la seua voluntat, la persona interessada podrà substituir este dret, per una reducció de la jornada normal pel mateix temps i amb la mateixa finalitat. Este permís podrà ser gaudit indistintament per la mare o el pare però en qualsevol cas només per un d'ells en el cas que ambdós treballen en la mateixa entitat. Així mateix, per la seua voluntat, la persona interessada pot substituir tot el període d'absència del treball d'1 hora diària per lactància per un permís retribuït pel total de temps restant que supose el còmput d'una hora diària per cada dia laboral fins a la finalització del permís. Este permís serà ampliable en la mateixa proporció per part, adopció o acolliment familiar múltiple. La concreció horària i la determinació del període de gaudi d'este permís correspon a la persona que el sol·licite. Esta haurà de preavisar amb 15 dies d'antelació a l'entitat de la data en què es reincorporarà a la seua jornada ordinària. Les discrepàncies es resoldran de la forma prevista per a la Reducció de Jornada.  
12. Qui per raons de guarda legal tinga al seu càrrec directe algun menor de dotze anys, o major que requerisca especial dedicació, amb declaració prèvia de l'òrgan corresponent de l'administració sanitària, o que siga disminuït físic o psíquic o sensorial que supere el 33% de minusvalidesa acreditada per l'òrgan competent i que no exercisca activitat retribuïda, tindrà dret a una reducció de la jornada de treball, amb la disminució proporcional del salari entre, almenys, un octau i un màxim de la meitat de la duració d'aquella.  
13. Així mateix, els treballadors/es tindran dret a un període d'excedència no superior a tres anys, per a atendre cada fill, tant quan ho siga per naturalesa com per adopció, a comptar de la data de naixement, o adopció o, si és el cas, de la resolució judicial o administrativa o document oficial que l'acredite. Quan el pare i la mare treballen, només un d'ells podrà exercitar este dret. El període en què el treballador/a romanga en situació d'excedència conforme al que establix este tindrà dret a l'assistència a cursos de formació professional, a la participació en els quals haurà de ser convocat/da per l'entitat, especialment amb ocasió de la seua reincorporació. Durant els primers 18 mesos tindrà dret a la reserva del seu lloc de treball, esta reserva s'ampliarà a 21 mesos en els casos de família nombrosa especial. Una vegada transcorregut este termini, la reserva quedarà referida a un lloc de treball del mateix grup professional o categoria equivalent.  
14. Es dóna l'opció d'acollir-se a una excedència múltiple, és a dir, la mare, el pare o parella podran distribuir l'excedència depenent de les necessitats familiars, podran gaudir-ne en mesos alterns i no té per què ser continuada. En este cas, el temps d'excedència no serà de més de tres anys.   
15. També tindrà dret a un període d'excedència, de duració no superior a 3 anys, el personal per a atendre un familiar fins al segon grau per consanguinitat o afinitat o una persona dependent que es trobe a càrrec seu que, per raons d'edat, accident o malaltia, no puga valdre's per si mateix. Es posarà fi a l'excedència quan acabe el fet causant, sense necessitat que finalitze el període total. Tindrà la mateixa consideració que l'excedència per atenció de fill a efectes de reserva de lloc de treball, còmput d'antiguitat i assistència a cursos de formació de l'entitat.  
16. El període d'excedència serà únic per cada subjecte causant. Quan un nou subjecte causant origine una nova excedència, l'inici del període d'esta posarà fi al que es gaudia.  
17. Esta excedència constituïx un dret individual del treballador. En el cas que dos treballadors generen el dret a gaudir-ne pel mateix subjecte causant, l'entitat podrà limitar el seu exercici simultani per raons justificades relacionades amb el funcionament dels servicis.  
Article 38. Justificació d'absències   
En els casos d'incapacitat temporal per malaltia comuna, malaltia professional, accident laboral o accident es regulen les situacions següents:  
- Absències aïllades d'un dia: el treballador o la treballadora haurà de comunicar la seua absència al treball i la raó d'esta a la unitat del personal o persona responsable, preferentment fins a dues hores després de l'inici de la jornada, excepte causes de força major que ho impedisquen, i es podrà requerir justificant expedit pel facultatiu competent.  
- Absència de dos o més dies: el treballador o treballadora haurà de presentar el comunicat mèdic de baixa o justificant mèdic en el termini màxim de tres dies comptats des de la data d'expedició d'este. Els comunicats de confirmació hauran de ser entregats en el centre de treball cada set dies fins que el facultatiu competent expedisca l'alta mèdica.  
- En el cas de donar-se falta d'assistència al treball i sent-li requerit no entregue el justificant corresponent, es descomptarà en nòmina la dita absència laboral.  
Els descomptes per falta d'assistència al treball es calcularan de la forma següent per a establir el valor de cada hora no treballada: sou íntegre mensual dividit entre el nombre de dies naturals del mes corresponent i, al seu torn, este resultat pel nombre d'hores que es tinga obligació de complir, de mitjana, cada dia.  
Si les absències, fins i tot justificades, són reiterades es valorarà la situació entre els representants dels treballadors i la direcció corresponent a instàncies de qualsevol de les parts, i es proposarà conjuntament la solució mes adequada al cas, salvaguardant sempre els drets que la legislació laboral recull.   
Article 39. Tractament de situacions per a persones afectades per violència de gènere   
En els casos d'absències o sobrevinguts perquè el treballador o treballadora es trobe patint una situació de violència de gènere es regulen les situacions següents:  
- Absències aïllades d'un o dos dies: les persones que es troben afectades per esta situació, hauran de justificar la dita circumstància davant de l'entitat per mitjà de la presentació de justificant expedit pels servicis socials d'atenció o servicis de salut, segons pertoque, este justificant s'entregarà amb la major immediatesa possible, tenint en compte les circumstàncies en què es trobe la persona afectada. No obstant això, el comunicat de baixa mèdica o l'informe dels servicis socials haurà d'entregar-se en el termini de tres dies des de la seua expedició.   
- Absència de tres o més dies: el treballador o la treballadora haurà de presentar el comunicat mèdic de baixa o justificant mèdic en el termini màxim de tres dies comptats des de la data d'expedició d'este. Els comunicats de confirmació hauran de ser entregats en el centre de treball cada set dies fins que el facultatiu competent expedisca l'alta mèdica.  
- En el cas de no presentar-se cap justificant es descomptarà en nòmina els dies d'absència.  
La forma d'acreditar la condició de víctima de violència de gènere, en els supòsits de reducció de jornada, flexibilitat horària, suspensió o extinció del contracte per motius de violència de gènere, tenint en compte que l'entitat procurarà atendre la situació més favorable per a la persona sotmesa a la dita situació, serà:  
- Ordre de protecció dictada pel jutjat competent a favor de la víctima.  
- Per mitjà d'informe del Ministeri Fiscal que indique l'existència d'indicis de violència de gènere fins que es dicte l'ordre de protecció.  
Article 40. Assegurances de responsabilitat civil, penal i cobertura d'accidents laborals  
Les entitats afectades per este conveni hauran de comptar amb dues pòlisses d'assegurances que garantisquen les cobertures de responsabilitat civil i accidents laborals de tot el personal afectat pel present conveni.  
Hauran d'estar assegurats tots els treballadors i treballadores d'alta en l'entitat i nominalment els que es troben en excedència forçosa.  
Les garanties i cobertures de les pòlisses seran les següents:  
a) Responsabilitat civil i penal en què puguen incórrer els assegurats o assegurades amb motiu d'actuacions professionals, incloent-hi fiança i defensa criminal. Se n'exclouran els riscos assegurats pel ram d'automòbils i danys immaterials que no siguen conseqüència directa dels danys materials i/o corporals garantits per esta pòlissa. Se subscriurà una assegurança que cobrisca els ocupants, inclòs el conductor, per als treballadors i treballadores que utilitzen el seu vehicle en les activitats laborals. Prestació màxima per sinistre de 36.060'72 euros.  
b) Per mort o invalidesa a conseqüència d'accident laboral, 25.000 euros.   
A partir de la publicació en el DOCV d'este conveni, es disposarà d'un període màxim de tres mesos per a exhibir i facilitar còpia de la pòlissa i els procediments que s'han de seguir a la representació legal dels treballadors.   
Article 41. Jubilació  
Com a mesura per al foment de l'ocupació s'establixen les situacions següents respecte a la jubilació.   
Per a tots els treballadors/es afectats pel present conveni col·lectiu la jubilació serà obligatòria als 65 anys.   
Excepte   
a) Que el treballador/a no tinga cobert el període de carència mínim per a la seua jubilació amb dret a percebre una pensió contributiva, en eixe cas l'edat de jubilació serà determinada segons el temps que falte fins a tindre cobert el període mínim establit per la legislació vigent.  
b) Per a tots aquells treballadors/es, que a l'entrada en vigor del present conveni col·lectiu, tinguen ja complits 65 anys, s'establix un període transitori d'aplicació del present precepte, de sis (6) mesos, comptat des de la publicació del present text articulat en el Diari Oficial de la Comunitat Valenciana, llevat que la persona treballadora major de 65 anys, manifeste per escrit dirigit a la seua entitat el desig de jubilar-se de forma immediata, és a dir, abans de transcorreguts els sis mesos indicats.  
Serà requisit inexcusable per a l'aplicació d'este apartat que el treballador/a major de 65 anys tinga cobert el període de carència necessari per a obtindre la corresponent pensió contributiva per jubilació; en cas contrari; continuarà la relació laboral fins a completar el període de carència necessari, i la jubilació obligatòria es produirà en el mes següent al de tindre cobert el període mínim.  
Article 42. Jubilació parcial  
Segons la normativa vigent, sempre que comporte la subscripció d'un contracte de relleu en el termes determinats legalment, el treballador tindrà dret a sol·licitar la jubilació anticipada i parcial si complix els requisits exigits en les normes de Seguretat Social per a accedir a una pensió contributiva.  
Per a preservar el dret dels treballadors a la jubilació parcial les entitats informaran als representants dels treballadors d'aquelles sol·licituds de jubilació anticipada rebudes i es formalitzaran els contractes de relleu i parcials pertinents amb l'acord previ entre l'interessat i l'entitat, excepte aquells casos en el període dels quals siga d'un any o inferior i en este cas serà obligatòria la formalització dels contractes esmentats per part de l'entitat en el termini màxim de dos mesos des de la sol·licitud del treballador.  
Capítol V  
Condicions econòmiques.  
Article 43. Definició de les retribucions.  
Componen el total de retribucions, el conjunt de percepcions salarials i extrasalarials que percep la persona contractada com a conseqüència de la seua relació laboral amb l'entitat contractant.  
Article 44. Pagament de salaris.  
Les retribucions que es fixen en el present capítol s'entendran sobre jornada completa, i el salari es pagarà abans del dia cinc de cada mes preferentment per transferència bancària.  
L'entitat estarà obligada a entregar al treballador el rebut de salaris corresponent.  
En les modalitats de contractació de duració determinada la base de càlcul salarial serà l'establida amb caràcter general. Així, també en els contractes formatius les retribucions seran proporcionals a les establides per als contractes indefinits, sobre el salari que corresponga al grup i categoria equivalent, segons el temps de treball efectiu  
En cas d'IT o accident laboral que incapacite el treballador/a per al normal desenvolupament de les seues funcions habituals, es garantixen les retribucions en les seues quanties totals i en els diversos conceptes que es percebien abans de la malaltia o accident, mentre que el treballador no passe a situació distinta. El mateix tractament es donarà a les treballadores que siguen declarades per l'INSS en situació de risc per a l'embaràs i se'ls suspenga el contracte.  
Article 45. Taules salarials  
Els sous o les remuneracions en les diferents categories professionals que figuren en este conveni col·lectiu, són els que es detallen l'annex, on es reflectix el nivell, i tenen caràcter de mínims i obligatoris incloent-hi tot el personal contractat inclusivament si la contractació es realitza a través d'Empreses de Treball Temporal.  
Article 46. Increment salarial  
Per al 2008, les retribucions en cada grup seran incrementades amb la diferència entre l'IPC previst per a l'any 2007 del 2% i l'IPC real a desembre del 2007 si este últim és superior, més l'IPC previst per al 2008.  
Article 47. Salari base  
El salari base del personal afectat per este conveni és l'especificat en l'annex «Taula salarial» del present conveni per a cada un dels nivells i categories.  
Article 48. Complement per torns  
1. S'entén per treball a corre-torns quan es cobrixen successivament els mateixos llocs de treball, segons un cert ritme discontinu, que implica per al treballador la necessitat prestar els seus servicis en hores diferents en un període determinat de dies o setmanes.   
2. S'entén per treball a torns rotatius aquell treball que es realitza alternativament i amb un ritme continu en hores diferents en un període determinat de dies o de setmanes.   
Quanties mensuals per més de dos torns variables en este període  
Grups A i B: 75 euros  
Grup C: 40 euros  
Grup D i E: 30 euros  
Així mateix, els treballadors i les treballadores que no tinguen jornada de torns, tindran en tot cas, dret al pagament del complement per torns quan realitzen més d'un 30% de la seua jornada mensual en una franja horària diferent de la jornada considerada ordinària en la seua relació laboral, respectant, en tot cas, el que disposa este conveni per als casos d'hores extraordinàries i de treball en festius.  
Article 49. Plus de nocturnitat  
Les hores treballades durant les deu de la nit i les vuit del matí tindran la consideració de jornada nocturna i es retribuiran amb el complement del 33 per 100 sobre el salari base.  
Així mateix, tindrà el caràcter de festiu o diumenge quan la jornada nocturna s'inicie la vespra de festiu o diumenge.   
Article 50. Quilometratge  
Quan per necessitats de l'entitat el personal contractat haja d'utilitzar vehicle propi percebrà una indemnització de 0,20 € per km recorregut  
Article 51. Plus dietes  
Quan per necessitats de l'entitat el treballador/a haja d'assumir desplaçaments que impliquen l'horari habitual de dietes, estes seran pagades en quantitat de 9,50 € per mitja dieta i 20 € per dieta completa. En el cas de pernoctes, serà l'entitat la que gestionarà l'allotjament.  
Article 52. Festius  
Els dies treballats en festius segons el calendari laboral es retribuiran amb el complement establit en les taules salarials per a un dia festiu treballat.   
Tindrà el caràcter de festiu o diumenge quan la jornada nocturna s'inicie la vespra de festiu o diumenge.   
Article 53. Pagues extraordinàries.  
Del 20 al 23 de cada un dels mesos de juny i desembre, percebran els treballadors/es que comprén este conveni, una mensualitat del seu salari complet o la meritació proporcional al temps treballat.  
En el cas que l'entitat vulga prorratejar estos pagaments, s'efectuaran amb les mateixes condicions i dates que en el salari mensual.  
El personal que cause baixa en l'entitat, tindrà dret a les meritacions proporcionals de pagues extraordinàries al temps treballat.  
Article 54. Avanç de nòmina  
Tot el personal amb més de tres anys d'antiguitat en l'entitat, podrà sol·licitar, i per a casos de necessitat justificada, una bestreta sense interés fins a l'import de tres mensualitats del salari conveni.  
L'extinció de contracte de treball o qualsevol altra causa que origine la baixa en l'entitat determinarà la devolució de la bestreta.  
Capítol VI  
Salut laboral  
Article 55. Seguretat i salut laboral.  
La prevenció de riscos laborals haurà d'integrar-se en el sistema general de gestió de les entitats, tant en el conjunt de les seues activitats com en tots els nivells jeràrquics d'estes.  
Tot el personal tindrà dret en la prestació dels seus servicis, a una protecció eficaç en matèria de seguretat i salut, a estos efectes, les entitats i el personal afectat per este conveni hauran de complir les disposicions contingudes en la Llei 31/95, de 8 de novembre, de Prevenció de Riscos Laborals, o legislació que la complemente o substituïsca, així com les seues normes de desplegament. Per a això i per a garantir la participació dels treballadors i de les treballadores es nomenaran els delegats i/o delegades de prevenció, així com els comités de seguretat i salut en els àmbits en què la llei establix.  
Igualment es constituirà una Comissió Sectorial de Seguretat i Salut  
Article 56. Delegats de prevenció  
En virtut de l'article 35.5 de la LPRL, els delegats i les delegades de prevenció seran designats/des per les organitzacions sindicals amb representació en els òrgans unitaris, respectant el principi de proporcionalitat en la seua elecció segons el grau de representativitat obtinguda en estos òrgans de representació. El nombre de delegats a designar serà el previst en l'article 35.2 de la llei esmentada i la dita elecció podrà recaure en qualsevol treballador/a.  
En l'exercici de les seues funcions (assenyalades en l'article 36 LPRL) les delegades i els delegats de prevenció disposaran del temps necessari, i es considerarà també com de treball efectiu, l'utilitzat per a la realització de les comeses següents:  
- Les reunions del Comité de Seguretat i Salut.  
- Les reunions convocades per la persona responsable de l'entitat en matèria de prevenció de riscos.  
- El destinat per a acompanyar els tècnics en les avaluacions de caràcter preventiu.  
- El destinat per a acompanyar la Inspecció de Treball i Seguretat Social en les visites al centre de treball.  
- El derivat de la visita al centre de treball per a conéixer les circumstàncies que han donat lloc a un dany en la salut dels treballadors i treballadores.  
- El destinat a la seua formació.  
Article 57. Comités de Seguretat i Salut  
Es constituirà un CSS en totes les entitats que compten amb més de 50 treballadors.  
Este comité serà paritari i estarà format per les delegades i els delegats de prevenció, d'una part, i per la persona responsable de l'entitat i/o els seus representants, en nombre igual al dels delegats de prevenció.  
Les competències i facultats seran les recollides en l'article 39 de la Llei de Prevenció de Riscos Laborals.  
Així mateix, al si d'este Comité o, si no n'hi ha, amb la representació sindical, s'acordarà l'entitat amb què se subscriga la cobertura d'accidents de treball.  
No hi haurà hores supletòries per a eixos comités.  
Article 58. Comissió Sectorial de Seguretat i Salut.  
En el termini màxim de 3 mesos, a partir de l'entrada en vigor del conveni es constituirà la Comissió de Seguretat i Salut com a òrgan de participació, elaboració, execució i supervisió en la matèria, i tindrà una composició de dos (2) membres per cada una de les parts negociadores del conveni.  
La Comissió es reunirà amb caràcter ordinari cada semestre i amb caràcter extraordinari quan ho sol·licite una de les parts. En ambdós casos la convocatòria es farà per escrit amb una antelació mínima de cinc dies, amb indicació de l'ordre del dia i data de la reunió, i s'haurà d'adjuntar la documentació necessària. Només en cas d'urgència reconeguda per ambdues parts el termini podrà ser inferior. Quan la Comissió es reunisca amb caràcter extraordinari el termini de convocatòria no podrà excedir els vuit dies naturals des de la data de la seua sol·licitud.  
La Comissió es dotarà del seu propi reglament intern.  
Esta Comissió Paritària tindrà com a objectiu elaborar, coordinar i supervisar el compliment efectiu de la Llei de Prevenció de Riscos Laborals i d'allò establit en matèria de seguretat i salut en este conveni, així com la realització d'estudis basats en els comunicats de baixa, absentisme laboral, accidents de treball etc. per a recomanar a les entitats quins són els mitjans necessaris per a evitar estes situacions i millorar la salut laboral dels treballadors i treballadores.   
Igualment, en cas de denúncies d'assetjament, tant sexual com psicològic, que es presenten, que a més de tindre efectes negatius per a la salut física i psíquica dels treballadors i treballadores, afecta greument l'entitat, a causa, entre altres factors, de l'absentisme i de la reducció de la productivitat causada per la falta de concentració en el treball, la Comissió assumirà la funció de mediadora i elaborarà un procediment per al seu tractament.  
Article 59. Servicis de prevenció  
Les entitats negociaran amb els representants sindicals l'establiment del Servici de Prevenció que ha d'exercir les funcions previstes per a este en el RD 39/1997, així com la conveniència de constituir un Servici de Prevenció mancomunat.   
Article 60. Avaluacions de riscos  
S'hauran de consensuar els procediments de consulta relatius al procés d'identificació, anàlisi, avaluació dels riscos i planificació de l'activitat preventiva; este procés és continu i inclou, arribat el cas, la seua revisió i actualització, en funció de diverses circumstàncies (sinistralitat, introducció de noves tecnologies o procediments, riscos durant l'embaràs, maternitat o reproducció, adaptació de lloc per a treballadors i treballadores que amb justificació ho requerisquen).  
Concretament, i en este context, es prioritzarà l'avaluació dels riscos psicosocials i s'elaboraran les consegüents propostes tendents a pal·liar i disminuir les conseqüències d'estos riscos.   
L'avaluació i els seus resultats han de facilitar-se a les delegades i els delegats de prevenció i/o òrgans de prevenció existents.  
Article 61. Vigilància de la salut  
L'entitat garantirà als treballadors i les treballadores la vigilància periòdica del seu estat de salut en funció dels riscos inherents al treball que realitzen, en aplicació de l'article 22 de la LPRL. Així mateix es prestarà especial atenció a la prevenció de conductes addictives.  
Esta vigilància només es durà a terme quan el treballador o la treballadora done el seu consentiment. D'este caràcter voluntari només s'exceptuaran, amb un informe previ dels representants dels treballadors o, si no n'hi ha, de la Comissió Sectorial de Seguretat i Salut Laboral, els supòsits en què la realització del reconeixement siga imprescindible per a avaluar l'estat de salut del treballador o la treballadora o per a verificar si el seu estat de salut pot constituir un perill per a ell mateix, per a la resta de treballadors i treballadores o per a altres persones relacionades amb l'entitat.   
En tot cas, s'haurà d'optar per la realització d'aquells reconeixements o proves que causen les menors molèsties als treballadors i les treballadores i que siguen proporcionals al risc. S'hauran de dur a terme respectant el dret a la intimitat, a la dignitat de la persona i a la confidencialitat de tota la informació relacionada amb el seu estat de salut.   
L'accés a la informació mèdica de caràcter personal es limitarà al treballador o treballadora, al personal mèdic del Servici de Prevenció i a les autoritats sanitàries.   
Article 62- Plans d'autoprotecció  
Tots els centres de treball hauran de comptar amb un pla d'emergència, en virtut de l'article 20 de la LPRL, actualitzat que incloga el pla d'evacuació, d'acord amb el RD 485/1997, de 14 d'abril, sobre disposicions mínimes en matèria de senyalització de seguretat i salut en el treball i normativa de desplegament, si és el cas.  
Este Pla d'emergència i evacuació serà participat en la seua elaboració i se n'informarà als treballadors i treballadores, per a la seua posada en marxa. Serà realitzat anualment i serà revisat i modificat tant en funció de la seua eficàcia com quan s'alteren o canvien algun dels llocs o llocs de treball.  
Així mateix l'entitat informarà als representants dels treballadors i treballadores, i també a estos, de les conseqüències sobre la salut que es deriven del treball realitzat per mitjà de l'avaluació de riscos i que puguen influir negativament en el desplegament de l'article 26 de la Llei de Prevenció de Riscos Laborals.  
S'establix el termini de sis mesos, a partir de la firma del conveni, per a desplegar el Pla d'emergència i evacuació.  
Article 63. Formació en salut laboral  
Dins dels plans formatius que les entitats han de desenvolupar anualment i segons l'article 19 de la Llei de Prevenció de Riscos Laborals s'impartirà a tots i cada un dels treballadors i treballadores la formació teòrica i pràctica que marque la legislació vigent en cada moment. Esta formació, com establix l'article 19.2 de la Llei de Prevenció de Riscos Laborals, s'haurà d'impartir sempre que siga possible, dins de la jornada de treball o en altres hores però amb descompte en aquella del temps invertit en la formació.  
La formació la podrà impartir l'entitat a través de mitjans propis o concertant-la amb servicis aliens. El cost no recaurà, en cap cas, sobre els treballadors i treballadores.   
El disseny, la duració i els continguts de la formació esmentada es duran a terme per la Comissió Sectorial de Seguretat i Salut. La formació es facilitarà, tant en el moment de la seua contractació, com quan es produïsquen modificacions en les funcions o s'introduïsquen noves tecnologies o canvis en l'equip de treball.   
La formació s'haurà de centrar específicament en el seu lloc de treball i s'adaptarà a l'avaluació de riscos.  
Capítol VII  
Formació  
Article 64. Comissió Sectorial de Formació  
En el marc del present conveni es constituirà en el termini màxim de 3 mesos, a partir de la seua entrada en vigor, la Comissió Paritària Sectorial de Formació, que estarà composta per les parts negociadores del conveni. Es comunicarà la seua constitució a les comissions de la Fundació Tripartida per a la Formació Contínua, tant en l'àmbit de la Comunitat Valenciana com en l'estatal.  
Article 65. Principi generals  
De conformitat amb el que establix l'article 23 de l'Estatut dels Treballadors i per a facilitar la seua formació i promoció professional, els treballadors i les treballadores afectats pel present conveni, tindran dret a vore facilitada la realització d'estudis per a l'obtenció de títols acadèmics o professionals reconeguts oficialment, a la realització de cursos de perfeccionament professional organitzats per la mateixa entitat o altres organismes, sempre que esta formació tinga relació directa amb l'àmbit d'actuació que recull el present conveni.  
L'entitat i la representació dels treballadors i treballadores reconeixen com a dret derivat de la relació laboral, el de la formació i promoció en el treball, salvant en qualsevol cas les necessitats d'organització i bon funcionament de l'entitat.  
La formació i capacitació del treballador o treballadora que preste els seus servicis en l'entitat, centre o entitat i d'acord amb les necessitats d'esta, està oberta, sense discriminació de cap tipus i amb les úniques limitacions que puguen provindre de la capacitat i dels coneixements previstos que hauran de ser acreditats individualment. Un factor bàsic per a incrementar la motivació i la integració dels treballadors i treballadores i crear un mecanisme eficaç i indispensable per a articular la promoció és la formació. En conseqüència, la formació haurà de passar a un primer pla en la preocupació de l'entitat, per la qual cosa esta es compromet a vincular la formació als distints processos de la promoció dels treballadors i treballadores.  
Article 66. Objectius de la formació  
La formació professional en l'entitat, centre o entitat s'orientarà cap als següents objectius:  
Adaptació al lloc de treball i a les modificacions d'este amb especial atenció a les noves tecnologies i als sistemes de qualitat  
Actualització i posada al dia dels coneixements professionals exigibles en la categoria i lloc de treball  
Especialització en els seus diversos graus, en algun sector o matèria del propi treball  
Facilitar i promoure l'adquisició pels treballadors i treballadores de títols acadèmics i professionals, relacionats amb l'àmbit d'actuació del present conveni, així com ampliació dels coneixements dels treballadors i treballadores que els permeten prosperar i aspirar a promocions professionals i adquisició dels coneixements d'altres llocs de treball, tot això relacionat amb l'àmbit d'actuació del present conveni.  
Conéixer les condicions laborals del seu lloc de treball en evitació de riscos laborals  
Qualsevol altre objectiu que beneficie professionalment tant el mateix treballador o treballadora com a la dinàmica de l'entitat o a l'atenció efectiva de la població atesa.  
Article 67. Desenvolupament de la formació   
La Comissió Sectorial de Formació establirà un procés participatiu per al desenvolupament de la formació i un calendari d'actuacions:  
Es facilitarà un qüestionari d'estudi sobre les necessitats formatives que hauran d'omplir les entitats i els treballadors, del qual resultarà un mapa de valoració dels distints àmbits formatius que planifique un pla de formació.  
Elaboració d'un pla de formació que continga objectius formatius i itineraris formatius.  
Petició a la Comissió General de Formació Contínua d'aquells cursos que s'entenga que han de ser finançats per ella.  
Elaboració del calendari anual de cursos a realitzar directament o a través d'una entitat organitzadora, sobre el pla de formació.  
La formació s'impartirà preferentment durant l'horari laboral. En el cas d'aquells cursos que es programen fora de la jornada laboral del treballador o treballadora, 1/2 del temps emprat en la formació serà considerada com a jornada efectiva de treball fins a un màxim de 50 hores anuals.  
De conformitat amb el que establix l'article 23 de l'Estatut dels Treballadors i per a facilitar la formació i promoció professional en el treball, els treballadors i les treballadores afectats pel present conveni tindran dret a l'adaptació de la jornada ordinària de treball per a l'assistència de cursos de formació o perfeccionament professional amb reserva de lloc de treball.  
Article 68. Permisos individuals de formació  
Els treballadors i les treballadores afectats pel present conveni podran sol·licitar permisos individuals de formació en els termes acordats en l'Acord Nacional de Formació Contínua vigent.  
Les entitats hauran de posar tots els mitjans perquè els treballadors i les treballadores que els sol·liciten puguen accedir a esta modalitat. Les accions formatives, aprovades per la Comissió Sectorial de Formació, per a les quals pot sol·licitar-se permisos de formació hauran de:  
No estar incloses en les accions finançades en el pla de formació de l'entitat, entitat o agrupat.  
Estar dirigides al desenvolupament o adaptació de les qualitats tècniques i professionals del treballador o de la treballadora i/o a la seua formació personal.  
Estar reconegudes per una titulació oficial.   
Queden excloses del permís de formació les accions formatives que no es corresponguen amb la formació presencial. No obstant això, s'admetrà la part presencial dels realitzats per mitjà de la modalitat a distància.  
Article 69. Cost de la formació  
Per a portar a terme els plans de formació elaborats per la Comissió Sectorial de Formació del Conveni, que es duguen a terme en virtut dels Acords Nacionals de Formació, les entitats afectades pel present conveni col·lectiu s'hauran d'adherir al pla de formació que s'organitze, sol·licite i cogestione en el marc d'estos acords.  
Article 70. Certificat d'assistència  
Els certificats d'assistència i aprofitament, així com les valoracions i qualificacions obtingudes en estos cursos, es faran constar en l'expedient dels treballadors i treballadores que assistisquen i tindran rellevància per a la seua promoció professional.  
Article 71. Criteris de selecció per a l'assistència a cursos  
Tindran preferència per a assistir a cursos els treballadors i les treballadores que hagen participat en menys ocasions i aquells treballadors i treballadores que estiguen ocupant llocs de treball relacionats directament amb la matèria objecte del curs o vagen a ocupar-los en un futur pròxim, segons la decisió organitzativa de l'entitat, centre o entitat, així com, els treballadors i treballadores temporals i no qualificats.  
Capítol VIII  
Règim disciplinari  
Article 72. Faltes  
Les faltes comeses per treballadors seran classificades en lleus, greus i molt greus.  
1. Lleus.  
a) La falta de puntualitat notificada, de fins a cinc dies dins del mateix mes, sense causa justificada.  
b) Una falta d'assistència al treball sense causa justificada.  
c) La no comunicació amb la deguda antelació d'inassistència al treball per causa justificada, llevat que es demostre la impossibilitat de fer-ho.  
d) L'incompliment dels mecanismes de control.   
e) L'abandó del lloc de treball sense el permís corresponent.  
f) La no comunicació del comunicat de baixa per malaltia en setanta-dos hores, llevat que es comprove la impossibilitat d'haver-ho efectuat.  
g) La falta de respecte amb el públic o companys de treball, siga quina siga la situació dins de l'estructura de l'entitat.  
h) La negligència del treballador en l'ús dels locals, maquinària, materials o documents inherents al servici.  
i) L'incompliment lleu dels deures professionals per negligència o descuit.  
j) L'incompliment voluntari del rendiment legalment exigible, sempre que no causen perjuí greu al servici.  
k) L'incompliment de les ordres donades per un superior dins de les seues atribucions quan no repercutisca greument en el servici.  
l) L'incompliment de les normes de tramitació pel que fa a les dades personals.  
m) La no comunicació per part dels responsables del grup de les incidències produïdes entre el personal dependent jeràrquicament.  
2. Greus.  
a) La reincidència per tres vegades en faltes lleus en un any.   
b) Les faltes repetides d'assistència sense causa justificada sempre que no es considere molt greu.  
c) L'abandó del lloc de treball, sense notificació prèvia o causa justificada, si este causa perjuí al servici  
d) La realització d'activitats alienes al servici dins de la jornada de treball.  
e) La simulació de la presència d'un altre treballador utilitzant alteració dels mitjans de control.  
f) L'incompliment dels deures professionals per negligència inexcusable.  
g) La reincidència en desobediència a les ordres donades per un superior, dins de les atribucions de la seua competència.  
h) La manipulació intencionada de qualsevol element de control.  
i) Les faltes notòries de respecte o consideració amb el públic en relació amb el servici o lloc de treball que exercixen.  
j) L'encobriment, per part dels responsables del grup, de la negligència, falta d'assistència, incompliment de deures professionals o absències del treball dels treballadors a càrrec seu.  
3. Molt greus.  
a) La reincidència en la comissió d'una falta greu per tres vegades en el període de sis mesos, encara que siguen de distinta naturalesa.  
b) Més de cinc faltes injustificades al treball en un període d'un mes, més de sis en el de quatre mesos, o més de dotze en un any.  
c) La indisciplina o desobediència en el treball.  
d) La transgressió de la bona fe contractual, així com l'abús de confiança en l'exercici del treball.  
e) Les agressions verbals o físiques en hores de servici.  
f) La simulació de malaltia o accident.  
g) Inutilitzar, destrossar o causar desperfectes en els locals, maquinària, materials o documents dels servicis de manera intencionada.  
h) Condemna en ferm al treballador per la comissió dels delictes de furt, robatori, estafa o malversació de fons en l'àmbit de l'entitat.  
i) La falta del degut sigil respecte dels assumptes que es coneixen per raó del càrrec i que tinguen el caràcter confidencial, reservat o privat.  
j) Condemna en ferm al treballador per assetjament sexual o psicològic o qualsevol atemptat als drets fonamentals de la persona.  
Article 73. Prescripció de les faltes   
Les faltes lleus prescriuran als 10 dies hàbils, les greus als 20 dies hàbils i les molt greus als 60 dies, a partir del moment en què l'empresa conega la comissió del fet i en tot cas als sis mesos d'haver-se comesa.  
Article 74. Sancions  
a) Per faltes lleus:  
1. Amonestació verbal o per escrit.  
2. Suspensió d'ocupació i sou d'1 a 3 dies.  
b) Per faltes greus:  
1. Suspensió d'ocupació i sou d'1 a 15 dies.  
c) Per faltes molt greus:  
1. Suspensió d'ocupació i sou de16 dies fins a 2 mesos.  
2. Acomiadament.  
Capítol IX  
Acció sindical  
Article 75. Garanties sindicals  
Les entitats subjectes al present conveni garantiran el dret a la lliure sindicació i organització del personal subjecte a este conveni, i la no discriminació, perjuí o sanció per raó d'afiliació i exercici dels drets sindicals.  
En tots els centres de treball se situarà en lloc visible un tauler sindical per a comunicacions als treballadors, dels seus representants legals i de les organitzacions sindicals.   
L'entitat haurà de facilitar als comités d'empresa, als delegats de personal i a les seccions sindicals legalment constituïdes, els locals i mitjans materials que s'estimen necessaris per al compliment de les seues funcions. Es facilitarà l'ús del correu electrònic com a mecanisme de transmissió d'informació als treballadors en les entitats que l'utilitzen com a ferramenta de treball.   
Els delegats de personal, de comité d'empresa i/o treballadors designats per a la negociació del conveni, disposaran durant el període de temps que duren les negociacions, dels permisos retribuïts que siguen necessaris i hauran de preavisar d'acord amb el calendari establit o en casos excepcionals amb una antelació mínima de 48 hores al seu cap immediat superior.  
No computaran com a hores sindicals les que, coincidint amb la jornada laboral, s'utilitzen per a reunions convocades per l'entitat.  
Cada sindicat podrà acumular el crèdit horari corresponent als seus representants en els distints òrgans unitaris existents en l'entitat, el Comité de Seguretat i Salut i dels delegats o delegades de la seua secció sindical en la persona que designe amb independència de la pertinença d'esta o no a estos òrgans de representació. L'acumulació del crèdit horari abans referit podrà ser mensual o anual, sempre que no superen el total a què puguen tindre dret, amb comunicació prèvia amb almenys 48 hores d'antelació al departament de personal per escrit, especificant la distribució del crèdit i l'acumulació si és el cas.  
En cas d'acumulació horària de 150 hores mensuals en una mateixa persona, l'entitat en què estiga contractat el dispensarà totalment del treball perquè puga exercir les seues funcions, en estos supòsits no es produirà cap minva de drets ni laborals ni retributius.   
Les entitats descomptaran als seus treballadors/es la quota sindical amb l'autorització prèvia expressa per escrit.   
Article 76. Competències dels membres dels òrgans de representació unitària (Comité d'Empresa o Delegat/da de Personal).  
Els òrgans unitaris, com a òrgans de representació dels treballadors/es en les entitats subjectes a este conveni, tindran les competències establides en l'Estatut dels Treballadors, la Llei Orgànica de Llibertat Sindical i la resta de normativa laboral, les atribuïdes en este conveni i, en especial les següents:  
Rebre informació, que els serà facilitada trimestralment, sobre la política de personal   
Emetre un informe, a sol·licitud de l'entitat, sobre les matèries següents:  
a) Trasllat total o parcial de les instal·lacions.  
b) Plans de formació del personal.  
c) Implantació o revisió de sistemes d'organització i mètodes de treball.  
Ser informats de les incoacions d'expedients disciplinaris.  
Ser informats de totes les sancions imposades per faltes lleus, greus i molt greus.  
Conéixer i ser escoltats en les qüestions i matèries següents:  
a) Distribució de la jornada laboral i horari de treball, sense perjuí en l'article sobre Jornada.  
b) Règim de permisos, vacances i llicències.  
Conéixer almenys trimestralment, les estadístiques sobre l'índex d'absentisme laboral i les seues causes, els accidents de treball i malalties professionals i les seues conseqüències, els índexs de sinistralitat, els estudis periòdics especials de l'ambient de les condicions de treball, així com dels mecanismes de prevenció que s'utilitzen.  
Vetlar pel compliment de les normes vigents en matèria de condicions de treball, seguretat social i ocupació, i exercir, si és el cas, les accions legals oportunes davant dels organismes competents.  
Vigilar i controlar les condicions de seguretat i higiene en el desenvolupament del treball.  
Participar en la gestió de les obres socials per al personal   
Informar els seus representats en tots els temes i qüestions a què es referix este article.  
Tindre coneixement de l'evolució probable de l'ocupació en l'entitat i de tots els contractes i nomenaments de personal, tant els de caràcter fix com els de caràcter temporal, inclosos els contractes de relleu amb ocasió de jubilació anticipada total o parcial. Així mateix, tindrà la competència de la firma de la còpia bàsica dels contractes, prevista en la legislació vigent.  
Tindre informació sobre totes les sol·licituds de jubilació anticipada total o parcial  
Emetre un informe davant de qualsevol estudi global d'organització, mètodes de treball, racionalització.  
Tindran dret que se'ls faciliten còpies del calendari laboral (planning) i horaris dels distints col·lectius del personal i dels TC1 i TC2 de cotitzacions de la Seguretat Social.  
En el supòsit d'una presumpta comissió per part d'un treballador/a d'una falta greu o molt greu que puga ser objecte de sanció, l'entitat haurà d'enviar-ne una còpia al comité d'empresa o delegats de personal i a la secció sindical del sindicat a petició del treballador. El comité d'empresa o els delegats de personal, podran enviar a l'entitat un informe en el termini màxim de quaranta-vuit hores a partir de la notificació, sobre els fets imputats.   
Article 77. Garanties i drets dels membres d'òrgans de representació unitaris  
1. Els membres de l'òrgan unitari de representació tindran les garanties previstes en la normativa laboral i en especial les següents:  
a) L'accés i lliure circulació pels centres de treball, sense que entrebanquen el funcionament normal d'este, en exercici de les funcions sindicals.  
b) La distribució lliure de qualsevol tipus de publicacions, ja es referisquen a qüestions professionals o sindicals.  
c) Ser escoltats en els expedients disciplinaris a què puguen ser sotmesos els seus membres durant el temps del seu mandat i durant l'any immediatament posterior, sense perjuí de l'audiència a l'interessat regulada en el procediment sancionador.  
d) No ser traslladats ni sancionats durant l'exercici de les seues funcions ni dins de l'any següent a l'expiració del seu mandat, excepte en casos que esta es produïsca per revocació o dimissió, sempre que el trasllat o la sanció es base en l'acció del treballador/a en l'exercici de la seua representació.  
Així mateix, no podran ser discriminats en la seua promoció econòmica o professional per raó, precisament, de l'exercici de la seua representació.  
2) Disposar de crèdit horari mensual segons la legislació vigent amb un mínim de 20 hores al mes. I amb l'escala següent:  
a. Centres fins a 25 treballadors: 20 hores  
b. 26 a 50 treballadors: 25 hores  
c. 51 a 100 treballadors: 30 hores  
d. 101 a 250 treballadors: 35 hores  
e. Mes de 251 treballadors: 40 hores  
Article 78. Les seccions sindicals  
Es reconeix a les seccions sindicals establides legalment i acreditades en l'entitat les garanties i facultats previstes en la legislació vigent i entre altres les següents:  
a) Recollir les reivindicacions professionals, econòmiques, socials i sindicals dels treballadors/es   
b) Representar i defendre els interessos de l'organització i dels seus afiliats/des i servir com a instrument de comunicació i negociació entre la seua organització i l'entitat  
c) Les seccions sindicals dels sindicats firmants del conveni constituïdes tindran dret a un delegat o delegada de secció sindical que disposarà d'un crèdit horari per a l'exercici de les seues activitats de 10 hores mensuals. Si coincidix el representant sindical amb la condició de ser membre de l'òrgan unitari, les hores seran acumulables en la seua mateixa persona.  
d) Els delegats i les delegades sindicals tindran les mateixes garanties que les establides legalment per als membres dels òrgans unitaris.  
e) Tindre accés a la mateixa informació i documentació que es pose a disposició dels òrgans unitaris.  
f) Participaran amb caràcter previ a l'adopció de mesures de caràcter col·lectiu que afecten els treballadors/es.  
Article 79. Les obligacions dels representants de personal i delegats i delegades sindicals  
Els membres dels òrgans unitaris de representació i els representants de les seccions sindicals sotmeses a este conveni s'obliguen expressament a:  
El desenvolupament de les tasques pròpies de l'acció sindical, guardant sigil professional en tot allò referent als temes en què l'entitat assenyale expressament el caràcter reservat, fins i tot després d'expirar el seu mandat. En tot cas, cap document entregat per l'entitat podrà ser utilitzat fora de l'estricte àmbit d'esta o per a fins diferents dels que van motivar el seu entrega.  
Article 80. Dret d'assemblea  
1. Estan legitimats per a convocar una assemblea el comité d'empresa, els delegats i les delegades de personal o els delegats o delegades de les seccions sindicals representatives constituïdes, amb comunicació prèvia a l'entitat amb 48 hores d'antelació.  
2. En la Comunicació a l'entitat s'hauran d'explicitar els aspectes següents: l'hora i el lloc de la realització, l'ordre del dia, les dades dels firmants que acrediten estar legitimats per a convocar la reunió.  
3. Si abans de les 24 hores anteriors a la data de la realització de la reunió no s'hi formulen objeccions per escrit, es podrà realitzar sense un altre requisit posterior.  
4. Per a la realització de les assemblees, l'entitat haurà de facilitar un local o espai físic.   
5. Sempre que siga compatible amb la realització del treball es facilitarà que les assemblees es facen en horari laboral.  
6. Durant la realització de l'assemblea, si és convocada en horari laboral, hauran de quedar cobertes les obligacions legals establides per a la prestació del servici.  
7. Amb la premissa anterior es disposarà d'un màxim de 10 hores a l'any per a cada un dels òrgans de representació unitaris.  
8. Així mateix cada una de les seccions sindicals dels sindicats firmants del conveni o presents en la Comissió Paritària Mixta disposaran de 10 hores a l'any per a la realització d'assemblees en hores de treball amb les premisses disposades anteriorment.  
9. Quan per treballar en torns, insuficiència de locals o qualsevol altra circumstància extraordinària es considere que no pot reunir-se simultàniament tota la plantilla o col·lectiu convocat, les diverses reunions parcials que s'hagen de realitzar es consideraran com una sola.  
Capítol X  
Disposicions diverses  
Dret supletori  
Per a allò no previst en este conveni caldrà ajustar-se al que establix l'Estatut dels Treballadors, la Llei Orgànica de Llibertat Sindical i les altres disposicions laborals de caràcter general.  
Dret individual  
Es respectaran com a drets adquirits les condicions de jornada, vacances i retribucions més beneficioses que gaudien els treballadors i les treballadores abans de l'entrada en vigor d'este conveni, es conservaran com a dret ad personam i no seran absorbibles ni compensables.   
Disposició addicional primera  
Totes les clàusules pactades en el present conveni col·lectiu seran revisades en el supòsit en què per disposició legal, reglamentària o per decisió judicial ferma es declare la nul·litat d'alguna o algunes de les clàusules pactades; en este cas, les parts firmants del present conveni col·lectiu decidiran, de mutu acord, la necessitat de tornar a negociar les dites clàusules i aquelles que es vegen afectades. Les parts estaran obligades a iniciar les negociacions en el termini màxim d'un mes, i s'acordarà la nul·litat, bé només de les clàusules afectades per la resolució judicial o bé la de tot el conveni, si s'estima que la nul·litat dictada afecta o pot afectar el conjunt del text normatiu.   
Disposició addicional segona  
Denunciat el conveni, mentre no s'arribe a acord sobre el nou conveni, s'entendrà que este es prorroga automàticament d'any en any, en este cas, el salari base i la resta de conceptes retributius s'incrementaran tenint en compte l'Índex de Preus al Consum (IPC) previst pel Govern per a l'any en curs amb la revisió a l'IPC real estatal.  
Disposició addicional tercera  
Sent coneguda la firma i registre del I Conveni Col·lectiu Marc Estatal d'Acció i Intervenció Social, la Comissió Paritària del Conveni es reunirà, en el termini màxim de quinze dies després de la publicació del I Conveni Col·lectiu Marc estatal amb l'objecte de valorar la repercussió d'aquell i adoptar, si és el cas, els acords d'adaptació necessaris.  
Annex I  
Taules salarials  
  
Anexo I  
Tablas salariales  
Annex II  
Categories  
Grup A. Titulats superiors  
«Tècnic superior»: Titulació/aptituds professionals: títol acadèmic de grau superior, llicenciat universitari o equivalents, incloent-hi les habilitacions professionals regulades legalment.  
Contingut de la prestació: exercix funcions pròpies de la seua titulació i experiència en llocs que impliquen responsabilitat sobre una unitat organitzativa, amb responsabilitat directa o no sobre personal del mateix grup professional o qualsevol altre.   
S'agrupen dins d'esta categoria:  
Metges  
Psicòlegs.  
Pedagogs  
Advocats  
Economistes  
Informàtics.  
Periodistes  
Lic. en Comunicació  
i qualsevol altra especialitat que puguen necessitar les entitats per al normal desenvolupament de la seua activitat.   
Grup B. Titulats mitjans   
Titulat de grau mitjà. Titulació/aptituds professionals: títol acadèmic de grau mitjà, diplomat universitari, incloent-hi les habilitacions professionals regulades legalment.  
Contingut de la prestació: exercix funcions en llocs que impliquen responsabilitat sobre una unitat organitzativa, amb responsabilitat directa o no sobre personal del mateix grup professional o qualsevol altre.   
S'agrupen dins d'esta categoria:  
DUE:  
Logopeda   
Fisioterapeuta  
Treballador, treballadora social  
Educador social  
Terapeuta ocupacional.  
Professor titular  
Professor Titular d'Ensenyaments Especials  
Professor de taller  
Professor o professora de suport.   
Titular de Grau Mitjà  
Grup C. Tècnic superior  
S'agrupen en esta categoria tots aquells professionals que són contractats segons la seua titulació de Batxiller Superior i FP II, o experiència equivalent de tres anys en la professió, per a exercir funcions pròpies de la seua especialitat Titulació/aptituds professionals: formació a nivell de Batxiller Superior i FP II  
Contingut de la prestació: pot tindre responsabilitat directa sobre personal del mateix o distint grup professional, coordinant, dirigint i supervisant el treball d'estos i realitza, així mateix, funcions pròpies de la seua formació i experiència.  
Pertanyen a este grup les categories professionals següents:  
Administratiu/a  
Comptable  
Auxiliar d'auditoria  
Mestre taller  
Tècnic de Projectes  
Monitors (en totes les seues vessants).   
Monitor ocupacional  
Monitor d'Oci i Temps Lliure  
Monitor de Residències  
Monitor Sociocultural  
Monitor Multicultural  
Monitor Formatiu  
Monitor de Sensibilització  
Tècnic de Manteniment  
Tècnic de Logística  
Cuiner  
Grup D. FP I  
Pertanyen a este grup tots aquells treballadors i treballadores que, amb titulació de FP I, o experiència equivalent de dos anys en la professió, són contractats per a realitzar algunes de les funcions següents:  
Auxiliar Administratiu  
Tècnic auxiliar de Projectes  
Monitor Auxiliar  
Auxiliar de Clínica  
Auxiliar d'Ajuda a Domicili  
Governant/a.  
Auxiliar de cuina  
Auxiliar de manteniment  
Auxiliar tècnic en Logística  
Grup E.  
Pertanyen a este grup aquells treballadors i treballadores que, amb coneixement o experiència elementals, sense requisit de titulació són contractats per a realitzar les funcions de:  
Ordenança  
Porter  
Recepcionista  
Marmitó  
Personal de servicis domèstics  
Suport domèstic  
Auxiliar de servicis generals  
Auxiliar de neteja  
Annex III  
Categories funcionals  
S'agrupen davall este epígraf els càrrecs temporals de coordinació i direcció que a continuació s'especifiquen:  
1. director o directora   
És responsable del funcionament correcte de l'entitat i el representant de la titularitat.  
Seran les seues funcions les següents:  
- És responsable de la gestió global de l'entitat, i es coordina amb els òrgans superiors corresponents.  
- Coordina i organitza els programes i supervisa les activitats de tots els sectors i els programes de l'entitat, amb la intenció d'aconseguir un funcionament efectiu del centre.  
- Presta assessorament i suport dins de l'àmbit de les seues competències als òrgans de participació de l'entitat, presentant als òrgans superiors les propostes i resolucions que s'adopten.  
- És el responsable del personal.  
2. Subdirector o subdirectora  
És qui col·labora amb el director o directora en el compliment de les seues funcions i el suplix en el cas d'absència; a més, realitza les tasques concretes que el director o directora li encarregue.  
3. director o directora de sector  
És qui, per delegació del director o directora, té com a funció principal responsabilitzar-se del bon funcionament del sector o àrea d'activitat assignada; a més promou i realitza totes les tasques que es consideren necessàries per a este objectiu.  
4. director o directora de programa  
És qui, per delegació del director o directora, i davall la dependència orgànica del director o directora de sector, es responsabilitza de tot el que és necessari per a la posada en pràctica i per al bon funcionament del programa d'actuació determinat.  
5. Direcció administrativa  
La persona responsable per delegació del director o directora i amb dependència orgànica del director/a de sector, que es responsabilitza del control, de la justificació administrativa i la gestió dels programes.  
6. Coordinació tècnica o d'oficines  
La persona que per delegació del director/a i davall la dependència del director/a de sector, es responsabilitza de l'execució del programa i la coordinació dels programes.